text:
Perezida wa Repubulika y’u Rwanda, Paul Kagame yavuze ko ibisubizo ku bibazo byugarije Afurika biri imbere muri Afurika bityo abatuye uyu mugabane bakwiye gufatanya gushaka ibyo bisubizo binyuze mu kubyaza umusaruro amahirwe bafite
Perezida Kagame uri I Khartoum muri Sudan mu ruzinduko rw’iminsi ibiri, yagarutse kuri ubu butumwa kuri uyu wa Kane tariki 21 Ukuboza 2017, ubwo yagezaga ijambo ku banyeshuri biga muri International University of Africa iherereye i Khartoum mu Murwa Mukuru wa Sudani, ku butumire yahawe n’umuyobozi w’iyo kaminuza.
Muri iri jambo Perezida Kagame yavuze ko ibihugu bya Afurika bikeneye gukorana, ndetse ko ubu hari impamvu nyinshi zituma ubwo bumwe ari ngombwa cyane kurusha uko byari bimeze mu bihe byashize.
Yagize ati “Umugabane wacu uracyari muto, uratera imbere kandi mu buryo bwihuse. Afurika ubu igira uruhare rugaragara kandi mu buryo bwiza, mu bikorwa bireba Isi muri rusange.”
Yakomeje agira ati “Ibisubizo ku bibazo byacu bikomeye biri aha, muri Afurika. Ni naho byahoze, ariko bitewe n’impamvu zitandukanye, rimwe na rimwe tukanabihatirwa, tukiringira abandi kandi mu nyungu zabo.”
Yabwiye abo banyeshuri ko uyu munsi bo bafite ibikenewe byose ngo bafashe uyu mugabane kuba uwo ukwiye kuba wo.
Yakomeje agira ati “Ntabwo ari ikintu cyoroshye kuba abanyeshuri b’iyi kaminuza baturuka mu bihugu birenga 70, byiganjemo ibyo muri Afurika. Mubitse hano ubukungu bw’ibitekerezo kandi mufite uruhare runini mugomba kugira mu kubaka umugabane mwiza.”
Yagaragaje ko hari ingingo eshatu bashobora kwibandaho bafatanyije, iya mbere ikaba guha agaciro ibyo abantu batandukaniyeho ariko bakitsa cyane ku bumwe igihugu gifite.asaa ko bose bagira uruhare mu kubaka iyo migirire ya Afurika, ikaba umugabane utekanye kandi ushobora kubaka ubufatanye n’ibindi bice by’Isi.
Yakomeje agira ati “Ibyo bivuze guharanira kubaka politiki nziza kandi itanga umusaruro, isubiza ibibazo byacu kandi ijyanye n’amateka yacu.”
Yakomeje agira ati “Dukwiye kwicungira umutekano ubwacu tukanita no ku mibereho yacu ubwacu. Nta muntu ibyo uzabiduhera ubuntu. Icya kabiri, tugomba kwihutisha ukwishyira hamwe nka Afurika, haba mu bukungu na politiki. Umutungo munini n’amahirwe bya Afurika byagiye bigirira akamaro abandi, mu gihe kirekire cyane.”
Yunzemo ati “Ubucuruzi n’ishoramari ni urugero rumwe rukomeye, ari nayo mpamvu gushyiraho uburyo bworoshya gukorana ubucuruzi kuri uyu mugabane ari ingenzi cyane. Ntabwo bikwiye kuba bigoranye gukorana ubucuruzi muri Afurika, nk’uko bimeze hagati ya Afurika n’ibindi bice by’Isi.”
Yavuze ko ibyo bidakwiriye, ariko ko guhuza imbaraga byatanga uburyo bwo guhangana n’izo ngorane kurusha uko igihugu cyashaka kubikora ukwacyo.
Yakomoje ku mavugurura ari gukorwa mu Muryango wa Afurika yunze Ubumwe (AU), agamije gutuma uyu muryango uhamya neza intego zawo ukihaza mu mikoro, ibintu bikenewe cyane mu kubaka ahazaza ha Afurika.
Yakomeje agira ati “Nshimishijwe no kuvuga ko umubare munini w’ibihugu birimo Sudani n’u Rwanda byatangiye gushyira mu bikorwa gahunda y’umusoro wa 0.2 ku ijana ku bitumizwa mu mahanga bimwe na bimwe, agenerwa gutera inkunga ibikorwa bya AU.”
“Iyi gahunda igamije gutuma Afurika Yunze Ubumwe idakomeza kugendera cyane ku bafatanyabikorwa b’ahandi, ubundi yite cyane ku nyungu n’ibintu by’ingenzi Afurika yihitiyemo.”
Yavuze ko umunsi Afurika izaba iri ku murongo, aribwo izabasha kubaka ubufatanye bubyara inyungu n’imikoranire n’ibindi bice by’Isi.
Ingingo ya gatatu, Perezida Kagame yavuze ko ari ukubyaza umusaruro amahirwe azanwa no guhura kw’ibihugu byabo n’amahanga muri rusange.
Yakomeje agira ati “Ibyo bivuze gushyira imbaraga mu kongera ubushobozi bw’abaturage bacu by’umwihariko urubyiruko, binyuze mu burezi n’ikoranabuhanga mu isakazamakuru, kugira ngo Abanyafurika babashe guhatana n’abandi mu bumenyi, ari nabyo bizana iterambere.”
Yunzemo ati “Kugira imyumvire y’uko ugomba kugera ku byo ushaka no gufata ibintu ukabigira ibyawe nta mafaranga bisaba, ariko ni ingenzi mu guteza imbere umugabane wacu. Dufite uburyo n’ubushobozi bwo kubikora, hano muri Afurika, kandi ni inshingano zacu.”
Perezida Kagame kandi yavuze ko bikwiye kumvikana nk’ibintu byihutirwa, asaba abo banyeshuri gukoresha ubumenyi n’impano bifitemo mu guhanga amahirwe no kubaka imibereho myiza ku bandi.
Perezida Kagame muri uru ruzinduko muri Sudani yaherekejwe n’abandi bayobozi bakuru b’Igihugu barimo; Minisitiri w’Ububanyi n’Amahanga, Louise Mushikiwabo,Minisitiri w’Ingabo Gen.James Kabarebe ndetse na Minisitiri w’Ubucuruzi n’Inganda , Vincent Munyeshyaka


c: text/html

text:
Pasiteri Uwambaje Emmanuel w’itorero ADEPR Nyarugenge yavuze ko mu gihe umwe mu bashakanye atifuza ko mugenzi we ajya muri nibature, ngo uwo ushaka kujyayo aba agomba kubahiriza icyifuzo cya mugenzi we kuko kutacyubahiriza bishobora gusenya urugo kandi ngo kurusenga ni ukubura ubwenge ndetse nta n’umuntu wagushimira ko washenye urugo ngo ni uko uri umunyamwuka ukunda gusenga.
Pasitoro Uwambaje Emmanuel yatangaje ko mbere yuko umwe mubashakanye ajya mu mu masengesho ya mugitondo aba agomba kubanza kubyumvikanaho n’uwo bashakanye kuko nabikora batabyumvikanyeho urugo rwe ruzasenyuka kandi ntazajya kuba mu rusengero.
Avuga ko gusenya urugo kubera amasengesho ya mugitondoari ukubura ubwenge akongeraho ko Imana yavuze ko uzabura ubwenge na yo izamureka.
Pasitoro Uwambaje yagize ati: “Ubundi abantu bubatse ingo ibyo kujya muri Nibature byagombye kuba ari ibintu bumvikanyeho bombi nkuko bavugana n’ibindi byose bahuriyeho, hari igihe bayikora (nibature) bombi hakaba n’igihe umwe aba afite umuhamagaro wo kuyijyamo undi atawufite, icyo njyewe nemwera ni uko nta muntu ukwiye kujya muri nibature uwo bashakanye atabishaka, nemera yuko umuntu mubana bimubangamira wasengera mu mutima kugeza igihe azabyemerera aho kugirango usenyere urugo muri nibature kuko urugo nirugusenyukiraho ntuzaza kuba mu rusengero kandi twarabasezeranyije ngo babane akaramata.”
Avuga ko umwe mu bashakanye nta kintu akwiye gukora mugenzi we atagishaka kuko baba ari umubiri umwe. Ati: “ Baba barabaye umuntu umwe ntabwo ari babiri, biramutse binaniranye kubyumvikanaho akabikora ku ngufu urugo rugasenyuka nta muntu n’umwe wazamwakira ngo amushimire amubwire ngo uri umuntu w’intwari w’umunyamwuka kandi urugo rwamunaniye, si n’ibyo gusa, n’ubutayu, no kwiyiriza ubusa n’ibindi bintu byose bijyanye no gusenga.”
‘Uyo ubuze ubwenge Imana irakureka kandi urugo rwubakwa n’ubwenge’
Pasitoro uwambaje avuga ko n’Imana ubwayo itemera ko abantu Babura ubwenge bwo kubaka ingo zabo bitewe no gusenga.
Ati: “Imana yaravuze ngo iyo ubuze ubwenge ndakureka kandi urugo rwubakwa n’ubwenge, ubwo rero umuntu utagira ubwenge ni we uvuga ngo agiye kubanza Imana imbere ngo urugo ruze nyuma, kandi umuntu urugo runaniye n’Imana ntimwemera. Njye ndabagira inama yo kubanza bakabyumvikanaho mu gihe bitari byemera agasenga mu bundi buryo.”
Uyu mukozi w’Imana avuga ko umukirisito nyakuri agomba kubaho mu bwenge ku buryo ashobora no kubana neza n’uwo bashakanye nubwo yaba atari umukirisitu kuko ngo na Daniel na bagenzi be babashije kuba muri Babuloni kandi bahabaye neza.
Ati: “Umuntu ashobora kuba muri Babuloni akagira ubwenge butuma ahaba, kuvuga rero ngo usenye urugo uvuga ngo umuntu tubana ni dayimoni, ngo ngewe nzisengera uba ufite ikibazo mu mutwe! Aho kugirango ujye gusenga urugo rwakunaniye gusenga wabireka ukera imbuto mu rugo biba bihagije.”
Mu gihe umuntu abana n’udakijijwe akamubuza kujya gusenga muri nibature, Pasitoro Uwambaje yatanze inama ko aba akwiye kumwerera imbuto nziza na we agahinduka yabona imirimo ye myiza agahera ko agashima Imana.
Mu itorero Uwambaje ayoboye kuwa gatandatu ntibajya muri nibature, ni umunsi wo kubaka ingo
Pasitoro Uwambaje avuga ko mbere mu itorero ayoboye bajyaga basenga nibature kuva kuwa mbere kugeza ku wa gatandatu ariko nyuma bakaza gusanga bishobora kubangamira imibanire y’imiryango bituma bafata umwanya wo kuwa gatandatu bagafata ikiruhuko ntibajye ku rusengero gusenga mu gitondo kugirango abantu babashe kwita ku miryango.
Yagize ati: “Mbere twajyaga dusenga nibature kuva kuwa mbere kugeza kuwa gatandatu, turangije dusanga ni ikosa abantu benshi bakora, twasanze n’urugo rw’umuntu na rwo ari urusengero ubwarwo, ni itorero ritangira ryatangiriye mu ngo z’abantu, ariko usanga abantu bibera mu rusengero bakibagirwa imiryango yabo.”
Agaruka ku mpamvu bahisemo kuruhuka kuwa gatandatu ntibaje muri Nibature, Uwambaje yagize ati: “ Usanga mu miryango kuwa gatandatu abana baba batagiye mu mashuri, kuwa gatandatu hari abantu baba bamaze iminsi bakorera mu ntara baza kuwa gatanu mu miryango yabo, noneho dusanga kugirango uwo muntu abyukire muri nibature kuri uwo munsi atari byo, nayikore iminsi yose nagera kuwa gatandatu aruhuke maze nibucya babone gukora akantu ko gusenga mugitondo mbere yo kujya mu yindi mirimo, ariko baruhuke, umugabo n’umugore we baganire, banaganire n’abana ubundi babone gusengana Imana.”
Pasitoro Uwambaje Emmanuel avuga ko kuwa gatandatu ari bwo abantu baba bafite umwanya wo kuruhuka batari bujye mu mirimo yabo ya buri munsi, bityo rero ngo nibwo bagomba no kuboneraho gusabana mu ngo zabo nk’abagize umuryango.

robotstxt: allowed

filter: keep


text:
Mu kiganiro Inyarwanda.com yagiranye na Humble G yagize ati "Urban Boys ni rimwe mu matsinda akomeye mu Rwanda , tuba twifuza gutaramira abakunzi bacu, iki gitaramo cy’i Rubavu cyahuriranye nuko umuvandimwe azaba ari bukore ubukwe bukeye bwaho bityo ni igihe cyacu cyo kumusezeraho nk'umusiribateri.”
Iki gitaramo cya Urban Boys byitezwe ko kizabera mu mujyi wa Rubavu mu kabyiniro ka Cotton ku wa Gatandatu tariki 30 Nzeri 2017 aho buri wese uzakitabira azaba asabwa kwishyura ibihumbi bitanu (5000frw) aha aba bahanzi bakazaba basezera kuri Safi Madiba buzacya akora ubukwe na cyane ko n’impapuro z’ubutumire zamaze kugera hanze.
Safi Madiba ugiye kuva mu cyiciro cy’abasiribateri byitezwe ko azakora ubukwe tariki 1 Ukwakira 2017 mu birori bizabera ahazwi nka Rebero, uyu muhanzi akazaba asaba anakwa umukunzi we Judithe Niyonizera.


text:
Ese byararemwe?
Umubiri w'umuntu
Umubiri w’umuntu wisana
Abahanga muri siyansi bakoresheje bate ubwo bushobozi mu gukora ibikoresho bishya bya plastiki?
ADN ishobora kubika amakuru angana ate?
Menya impamvu ADN yiswe igikoresho cyo mu rwego rwa elegitoronike kibika amakuru menshi kurusha ibindi.
Inyamaswa zigenza
Ubwoya budasanzwe bw’agasimba ko mu nyanja
Inyamabere nyinshi ziba mu mazi akonje zigira uruhu rufite ibinure byinshi, bituma zishyuha. Ako gasimba ko gakoresha ubundi buryo.
Imikorere y’ubwanwa bw’injangwe
Kuki abahanga mu bya siyansi barimo bagerageza gukora robo zifite utwuma dufite ubushobozi bwo kumva nk’ubw’ubwanwa bw’injangwe?
Ukuguru kw’ifarashi
Kuki ba injenyeri bananiwe kwigana imiterere yako?
Ibinyabuzima byo mu mazi
Igikonoshwa k’ikinyamushongo cyo mu nyanja
Imiterere y’igikonoshwa k’ikinyamushongo cyo mu nyanja ituma gishobora kukirinda.
Utuguru tw’ikinyamushongo cyo mu mazi
Ikinyamushongo cyo mu mazi gifata ku bintu bikomeye. Suzuma uko babiheraho bagakora ibintu bakoresha mu bwubatsi, cyangwa bafatanya amagufwa y’umuntu.
Ifi ihinduranya amabara
Abahanga barimo barigana iyo fingo bazakore imyenda ihindura ibara mu masegonda make
Urugingo rumurika rw’agasimba ko muri Hawayi
Ako gasimba gakora urumuri katagamije kubona cyangwa kugaragara.
Icyubi cya Balene
Irebere ukuntu icyubi cy’iyo fi nini gikora.
Igikanka “gifite amaso” cy’ifi imeze nk’inyenyeri
Menya ibintu bitangaje biranga iyo fi yibera hasi mu nyanja.
Udukoko dusukura amazi tuyavanamo peteroli
Kuki ari two dukora neza umurimo wo kuvana peteroli mu mazi, ugereranyije n’ikoranabuhanga rikoreshwa?
Inyoni
Amababa y’ibisiga bitumbagira mu kirere
Abakora indege bazigamye litiro miriyoni 7.600 za benzine mu mwaka umwe bitewe n’uko biganye amababa y’ibisiga.
Ibaba ry’inyoni yitwa penguin
Ni iki abahanga mu binyabuzima byo mu mazi bavumbuye ku birebana n’amababa y’iyo nyoni?
Inyoni yitwa Alubatorosi ikoresha imbaraga nke mu gihe iguruka
Menya ukuntu iyo nyoni ishobora kuguruka amasaha menshi idakubise amababa!
Igisiga kiguruka igihe kirekire kurusha ibindi
Menya urugendo rw’iminsi umunani icyo gisiga gikora, rugatangaza abantu.
Ibikururanda n'intubutubu
Umuserebanya ufite uruhu rukurura amazi
Bigenda bite ngo amazi azamuke avuye ku maguru y’uwo muserebanya, agere mu kanwa?
Umurizo w’ighangara
Bigenda bite ngo igihangara gisimbukire ku rukuta ruhagaze giturutse ahantu hatambika?
Urwasaya rw’ingona
Ingona ifite ubushobozi bwo guhekenya bukubye incuro eshatu ubw’intare n’ingwe, ariko inafite ubwo kumva ibiyikozeho buruta ubw’intoki z’umuntu. Menya ibanga ryayo.
Igikeri kibyara mu buryo bwihariye
Ni iki cyatumye umuhanga mu binyabuzima wemera ubwihindurize yemeza ko imiterere y’icyo gikeri itigeze ihinduka buhoro buhoro?
Uruhu rw’inzoka
Ni iki gituma uruhu rw’inzoka ruramba ku buryo ishobora kurira ibiti bihanda, cyangwa ikagenda mu mucanga uyijomba?
Udusimba
Ubushobozi budasanzwe bw’uruyuki
Ubuhanga uruyuki rukoresha rugwa buzafasha abantu gukora porogaramu iyobora robo ziguruka
Ikinyagu
Ibyo inzuki zamenye mu birebana no gukoresha neza ubuso, abahanga mu mibare batari barashoboye gusobanura kugeza mu wa 1999
Ijosi ry’ikimonyo
Utwo dusimba dushobora dute kwikorera ibintu bibirusha ibiro incuro nyinshi?
Ikimonyo kidatinya ubushyuhe bwo mu butayu
Icyo kimonyo cyihanganira ubushyuhe bukabije kurusha izindi nyamaswa. Ibanga ryacyo ni irihe?
Imibereho itangaje y’udukoko tumeze nk’inzige
Ikintu gitangaje kuri utwo dukoko ni uko tugaragara ibyumweru bike mu myaka 13 cyangwa 17.
Ubushobozi bwo gusimbuka bw’igihore
Bifite ubushobozi bwo gusimbuka neza kandi kuri gahunda.
Ikinyugunyugu gifite ubushobozi buhambaye bwo kumva
Nubwo gifite ugutwi koroheje, hari ikintu gihambaye kirusha izindi nyamaswa zose.
Imyakura y’inzige ituma zitagongana mu gihe ziguruka
Ni iki gifasha inzige kutagongana mu gihe zimuka ari nyinshi?
Ibaba ry’ikinyugunyugu
Nubwo ibaba ry’ikinyugunyugu risa n’irisennye, rifite ibintu bibonwa gusa na mikorosikopi. Ibyo bintu bimaze iki?
Ibaba ry’ikinyugunyugu rikurura urumuri
Dore ikindi kintu gituma amababa y’ibinyugunyugu bimwe na bimwe akurura urumuri, uretse kuba afite ibara ry’umukara.
Ubuhanga bw’ikivumvuri cyo mu mase bwo kumenya aho kijya
Ikivumvuri cyo mu mase kibwirwa n’iki aho kijya? Abantu bacyigana bate?
Itara ry’agasimba bita akanyenyeri
Ni mu buhe buryo ako gasimba kafashije abahanga kongera urumuri rw’amatara akoreshwa mu bikoresho bimwe na bimwe byo mu rwego rwa elegitoroniki?
Amatwi yumva cyane y’igihore
Amatwi y’igihore yumva nk’ay’umuntu. Ni iki abahanga mu bya siyansi bo muri iki gihe bakwigira ku bushobozi bwo kumva bw’icyo gihore?
Ibitagangurirwa
Kore idasanzwe y’igitagangurirwa
Igitagangurirwa gikora inzu iriho kore imatira cg ntimatire bitewe n’igikenewe. Menya impamvu n’uko iyo kore iteye.
Ubwoko bw’igitagangurirwa kireba ibikezikezi
Icyo gitagangurirwa gipima gite intera kigomba gusimbuka? Kuki abashakashatsi bashaka kwigana ubwo buhanga?
Ibimera
Ikimera gifite imbuto z’ubururu bushashagirana
Icyo kimera ntigifite intimatima y’ubururu, ariko gifite ibara ry’ubururu ritaboneka mu bindi bimera. Ni iki gituma kigira ibara ry’ubururu bushashagirana?
Ibimera bifite ubushobozi bwo gukora imibare
Abashakashatsi bavumbuye ko igiti cya sinapi gifite ubushobozi bwihariye.


text:
Akenshi usanga iyo abantu batekereza ku mafunguro, bavuga kurya ku mwanywa na nijoro ariko ugasanga ifunguro rya mugitondo nta gaciro rihabwa n’urifashe akarifata rimwe na rimwe nyamara burya iri funguro ni ingenzi ndetse kurusha n’andi yose dufata ku munsi.
Akenshi usanga iyo abantu batekereza ku mafunguro, bavuga kurya ku mwanywa na nijoro ariko ugasanga ifunguro rya mugitondo nta gaciro rihabwa n’urifashe akarifata rimwe na rimwe nyamara burya iri funguro ni ingenzi ndetse kurusha n’andi yose dufata ku munsi.
Dore impamvu zihamya ko iri funguro ari ingenzi kurusha andi yose.
1. Niryo umubiri ubona urikeneye bya nyabyo
Ese wibuka ko ifunguro rya mugitondo urifata umaze amasaha ari hagati y’umunani (8)na 12 utariye, uryamye? Nonese wibwira ko umubiri udakeneye imbaraga ku buryo bukomeye ngo ushobore gukora muri uwo munsi utangiye? Menya rero ko iri funguro ariryo riha umubiri imbaraga nubwo wowe wibwira ko waba uzifite niyo waba utarifashe, ariko uwarifashe akurusha kure gukomera haba mu mubiri ndetse no mu bitekerezo.
2. Niryo rigaburira intekerezo kurusha andi yose
Mu ijoro, ikigero cy’isukari mu maraso kiramanuka cyane niyo mpamvu akenshi mu gitondo umuntu abyuka yumva nta gatege. Gufata ifunguro rya mugitondo bidufasha kuzamura iyi sukari bityo tukabona n’imbaraga zo gutangira umunsi neza cyane cyane mu bijyanye no gutekereza, kwiga ibintu bishya ndetse no kumenya gutunganya neza akazi dushinzwe.
Ubushakashatsi bwagaragaje ko abana bafata iri funguro mbere yo kujya ku ishuri aribo baba abahanga kurusha abatarifata kuko ubwonko bwabo buba bufite imbaraga zihagije zo gutekereza.
3. Niryo ryuzuza intungamuri mu mubiri
Mugitondo umuntu aba ashonje cyane bityo umubiri we uba ukeneye bikomeye intungamubiri. Niyo mpamvu umuntu wafashe ifunguro muri iki gihe umubiri urikeneye kandi adafite umunaniro ukabije usanga ariwe uhaga mu buryo bukwiriye.
Aha byumvikane neza ko guhaga mvuga atari ukuzuza igifu gusa, ahubwo muri iki gihe nibwo umubiri ubasha gukoresha neza intungamubiri wahawe zigakwirakwira umubiri wose.
4. Ririnda umubyibuho ukabije
Benshi bibwira ko nibareka kurya mugitondo aribwo bazagabanya ibyago byo kubyibuha bikabije nyamara ibi ni ukwibeshya kuko ahubwo ibi bituma igihe uririye uraya washonje cyane bityo ukarya byinshi kandi bidakenewe maze umubiri ukananirwa kubikorera igogorwa nk’uko bikwiriye bityo bikagenda bikiyuzurira mu mubiri bidakoreshwa bikaba ibinure, ugasanga umuntu aragenda abyibuha.
Inama tugirwa
Ariko nanone kuvuga ko wariye mugitondo sibyo bivuze ko wariye neza. Kurya neza ni ukurya mugitondo ariko ukarya intungamubiri zose, atari byabindi byo kwisukamo icyayi n’ikawa biherekejwe n’umugati cyangwa ibindi nk’ibyo.
Urya mugitondo agomba kurya intungamubiri zose ndetse ukaryuzuza kurusha uko wuzuza andi y’umunsi haba mu bwiza no mu bwinshi (quality/quantity). Ugashyiramo ibyubaka umubiri, ibitera imbaraga n’ibirinda indwara.
Ibitekerezo
Urakoze Cyane Byaribikenewe Kanda hano umusubize
Kurya Irywo Yuzuye Mugitondo Bifasha Umubiri Gukoraneza Ibyababyiza Abana Bakagobywe Kurya Kwishuri Bamaze Kuyifata Siku bana Gusa Nokubakuru. Kanda hano umusubize
ah!!nibyo kbsa usanga amafungu y'igitondo agwaneza munda. Kanda hano umusubize
EEEbyiza kbs iri funguro ntabwo abenshi baribazi akamaro karyo nanjye ndimo ubu tugiye kujya turifata kuko tubonyeko rirusha umumaro andi mafunguro yose kdi koko iyo wariye neza ubaho neza. Kanda hano umusubize
niki kigambanya kubyimbuha Kanda hano umusubize


text:
Bamwe bandika Eliot, Eliott, Elliott n’ukundi gutandukanye bitewe n’igihugu.
Ibiranga ba Eliot
Eliot ni umuntu uzi kwibeshaho kandi w’umunyembaraga, akanda imyitozo ngororangingo, yaba iy’ingufu cyangwa se iyo kuruhura mu mutwe.
Nubwo akunda gutembera no kwishimira ubuzima , usanga azi gucunga amafaranga ku buryo icyo atateganyije atagishoramo amafaranga.
Azi kuvuga byihuse kandi azi kumenya ibigezweho mu kwirimbisha no kugendana nabyo.
Hejuru y’ibintu byose akunda ubwigenge ndetse akishimira gutungwa n’ibyo we yavunikiye, yanga umuntu umuha impano kuko abona ko ari nka ruswa
Ni umuntu ubasha gukora ibintu byinshi mu gihe kimwe ndetse niyo hari ibimutunguye arihangana akabigendamo neza. Azi kwihambira akaba maso no mu masaha akuze iyo afite icyo ashaka kugeraho ntakangwa n’ibitotsi.
Nubwo ahora ahuze mu kazi, iyo abonye umwanya Eliot arishimisha mbese umwanya we awukoresha neza.
Ni umuntu ukora icyo yagombaga gukora atitaye ku byo abandi bari bavuze cyangwa ku byo bamwibazaho. Akunda gukorana n’abandi no gushyigikirwa no guterwa umwete mu byo yerekejeho amaboko.
Akunda kujya inama no gushishikariza abandi gukora kuko aziko nta kintu umuntu apfa kugeraho atakivunikiye.
Azi gushakisha imibereho, nta kazi yirengagiza ndetse nta n’icyo atakora igihe cyose abona ko gishobora kumuhesha ifaranga.
Akunda kwiga ibijyanye n’icungamutungo, ubukerarugendo, ubwarimu, ibijyanye no kwita ku bana , amasomo y’ubumenyi (science) n’ibindi bitandukanye.


text:
Nyirinkwaya Salomo wivuruguse mu byaha igihe kirekire akaza kubivanwamo n’imbaraga y’Imana avuga ko ubuzima bwo kunywa ibiyobyabwenge no gusambana buryoha ariko bikagutera ingaruka z’igihe kirekire ndetse bitoroshye kwivanamo uretse imbaraga za Yesu zonyine zagushoboza.
Uyu musore ukomoka mu karere ka Kirehe avuga ko avuka mu muryango w’abarokore kuko ise umubyara ari umukuru w’itorero muri ADEPR nyina akaba umudiyakonikazi.
Yaje gutangira ubuzima bwo kunywa ibiyobyabwenge afite imyaka umunani gusa ari na bwo yaje kuva mu rugo iwabo yerekeza mu muhanda ajya kwibanira n’abana bo mu muhanda.
Yaje kuyoboka inzira yo kunywa itabi, ndetse no gucuruza inzoga zitemewe n’amategeko azivana muri Uganda, ibyo byose abitewe no kugendana n’abanyangeso mbi. Nubwo yacuruzaga Izi nzoga amafaranga yagombaga kuyazanira umu polisi wari waramuhaye igishoboro.
Mu buhamya bwe avuga ko mu birara haba urukundo kuko umunsi yageraga mu muryango w’ibirara ngo bamwakiriye neza kandi bamubanira neza, gusa akababazwa nuko abakirisitu b’iki gihe nta rukundo bakigira bakarururshwa n’abibera mu byaha.
Salomo yagize ati: “Ikimbabaza ni uko Urukundo nabonye mu birara mu bantu b’Imana rutabamo, natunguwe n’ukuntu ibirara bigenzi byacu byatwakiriye neza cyane bikatuvura twarwaye, bikaguheka ,mbese biduha buri kimwe nyuma yo gukubitwa inkoni nyinshi n’aba polisi aho twari dufungiye, usanga ibirara bikundana cyane ku buryo kidashobora kunywa itabi cyangwa ngo kirye icyo ari cyo cyose kidasangiye na mugenzi wacyo.
Ariko mu bakirisito usanga umuntu yanga uwo baririmbana kuko amurusha kuririmba neza, ugasanga umuntu yanga uwo bavukana kuko amurusha ubutunzi, mbese urukundo usanga rusigaye ku marimbi kuko ho umuntu apfa abantu bakaza ari benshi mu gihe akiri muzima batigeze bamusura.”
Nyirinkwaya avuga ko yaje gufata umwanzuro wo kuva mu buzima bw’ibyaha ari uko amaze gufatirwa mu cyuho yibye bagahamagaze se w’umukuru w’itorero akajya kwishyura ibyo umuhungu we yibye.
“Gukizwa kwanjye kwaje gutangira nyuma y’uko mfashwe nibye, bahamagara papa ngo aze yishyure ibyo nibye, yaraje ankubise amaso ararira, ndibuka ko yavuze ati ‘Mana aho kugira ngo nzicwe n’agahinda byaruta Salomo agapfa nkababazwa nuko umwana wanjye atakiriho’
Yishyuye ibyo nibye ubundi turataha, ikimwaro cyaramfashe gusa nza gufata icyemezo cya kigabo njya ku rusengero, ninjiye banyicaza imbere, pasitoro aransengera nasubiye mu rugo mfata gahunda yo guhindura inshuti zose nari mfite, imyenda y’uburara ndajugunya, mbese mpinduka mushya.”
Nyuma yo gufata umwanzuro wo kuva mu byaha, Nyirinkwaya ngo yafashe gahunda yo gusubira ku ishuri ajya kwiga, gusa ngo gufata ibyo yigaga byaramugoraga kuko itabi n’ibindi biyobyabwenge byari byaramwangije mu bwonko.
Ati: “Nafashe umwanzuro nsubira ku ishuli, gusa kubera itabi ryinshi nari naranyweye gufata mu mutwe byari bigoye, ariko abana twiganaga bambaye hafi, naje kujya muri korari yo ku ishuli ari naho naje guhurira n’umukobwa wayoboraga iyo korari tuba inshuti.”
Uyu mukobwa Salomo yakundaniye na we muri Korali ni we waje kumujyana mu buzima bwo gusambana kandi yari yarihannye, avuga ko gusambana biryohera ababikora ariko ngo ingaruka zabyo zisharira zibasha kubibagiza ibyo byishimo bakabaho bicuza ubuzima bwabo bwose.
Ati: “Biryoha cyane ariko bikababaza igihe kirekire, uwo mukobwa yaje kunshuka turaryamana, bituma abantu bose bantakariza icyizere, nuko hashize iminsi mike cyane, wa mukobwa yaje kumbwira ko arwaye Sida, nuko ndiheba numva ko ubuzima bwanjye burangiye! mukuru wanjye yaje kumpimisha asanga ndi muzima ariko nanga kubyemera, naje kongera ndipimisha nsanga ndi muzima! nshima Imana cyane mpita mfata umwanzuro ntakuka wo gukizwa nkava mu byaha by’ubusambanyi.”
Yakomeje agira ati: “Burya iyo umuntu yibye abirya agahe gato,ariko iyo bagufashe bakaguca akaboko ntigasubiraho, usambana akanya gato ariko wakwandura Sida ukababara igihe kirekire.”
Nyirinkwaya avuga ko abakirisito muri iyi minsi bari bakwiye kurangwa n’urukundo rwa kivandimwe, uko mayibobo zikundana abakirisito bari bakwiye kurushaho bityo abantu bakabasha kubasaruraho imbuto za gikirisito.
Ati: “Bavandimwe turi mu bihe bikomeye aho nta muntu wifuriza mugenzi we ikiza, Yesu niwe nzira, wirinde rero utagwa mu moshya, aka kanya uriho ariko ejo ntuzi uko bizagenda, gusa tuzirikane ko Uwiteka ari we buhungiro umwiringiye ntacyo azakena.”
Agira inama abakirisito yo kutabera bagenzi babo ibigusha nkuko na we yagushijwe n’uwo baririmbanaga muri korali akamushora mu busambanyi kandi azi ko yanduye Sida.
REBA VIDEO Z’IBYATANGAJWE NA NYIRINKWAYA HANO :


text:
Nyamasheke: Mukarutesi mu myaka ye y’ izabukuru avuga ko u Rwanda rwateye imbere
Mukarutesi Jyonovefa  ni umukecuru utuye mu mudugudu wa kirambo mu kagari ka kigoya mu murenge wa KANJONGO , avuga ko atazi imyaka ye ariko ko yakuze yumva bavuga ko barusha amahanga umwami wabo Musinga, akaba avuga yasanze abakobwa bakiri bato batambara imyenda, akemeza ko icyo gihe abayarwanda barangwaga n’ubumwe kubahana no gukunda igihugu cyabo.
Mukarutesi avuga ko nyuma y’icyo gihe u Rwanda rwakomeje kurangwa n’ibintu bibi birimo irondakoko ndetse n’ubwicanyi bwagiye buyobogoza igihugu, ibyo ngo bikaba bayaratumye abanyarwanda babaho mu rwikekwe no kudakundana.
Mukarutesi ashima ko kugeza ubu abona rwa rukundo yakuze abona rutangiye kugaruka mu banyarwanda akabona ko inyigisho nziza bigishwa n’abayobozi babo nikomeza uko abibona u Rwanda ruzongera kuba igihugu ntagereranwa kandi rwishimiwe n’abenegihugu.
Yagize ati “turi kwibohora kuko twagarukiye habi, twese twari tuzi ko twahindutse twese, ariko si twese twahindutse nabi, ubu rero abanyarwanda bongeye kuba umwe, uku niko kwibohora rero kuko bigarura ibya kera aho abanyarwanda basabana abageni batareba amoko kandi bakabaho bishimanye na kwikekana guhariâ€.
Mukarutesi ashima gahunda za leta zihari zo gufasha buri wese kugira aho yigeza, yaba abakecuru bagahabwa igituma bazatabaruka bishimye kuko bitaweho.
Mukarutesi yemeza ko kuba akiriho abikesha Imana kuko atakwemeza ko ari uko yariye neza cyangwa indi mpamvu ko byose abikesha iyamuremye.
Uyu mukecuru yabyaye abana umunani ariko kuri ubu avuga ko asigaranye abana babiri n’ubwo yemeza ko bashaje cyane .
Agira ati “nsigaranye utwana tubiri kamwe ni agakobwa karashaje niko kantunze ariko undi mfite w’umuhungu ni agasaza rukukuriâ€.
Mukarutesi avuga ko u rwanda nirukomeza kuyoborwa neza ruzagera kuri byinshi kandi ko abanyarwanda bakwiye gufatanyiriza hamwe bakubaka ibyo bamaze kugeraho.


text:
1
Yesu Kristo ari we Jambo ry'Imana ahinduka umuntu
1Mbere na mbere hariho Jambo; Jambo uwo yahoranye n'Imana kandi Jambo yari Imana. 2Uwo yahoranye n'Imana mbere na mbere. 3Ibintu byose ni we wabiremye, ndetse mu byaremwe byose nta na kimwe kitaremwe na we. 4Muri we harimo ubugingo, kandi ubwo bugingo bwari Umucyo w'abantu. 5Uwo Mucyo uvira mu mwijima, ariko umwijima ntiwawumenya.#ntiwawumenya: cyangwa, ntiwawutsinda.
6 # Mat 3.1; Mar 1.4; Luka 3.1-2 Hariho umuntu watumwe n'Imana witwaga Yohana. 7Uwo yazanywe no guhamya iby'Umucyo, ngo atume bose bizera. 8Icyakora uwo si we uwo Mucyo, ahubwo ni we wahamije ibyawo. 9Uwo Mucyo ni we Mucyo nyakuri, kandi ubwo ni bwo yatangiraga kuza mu isi ngo amurikire umuntu wese.
10Yari mu isi ndetse ni we wayiremye, nyamara ab'isi ntibamumenya. 11Yaje mu bye, ariko abe ntibamwemera. 12Icyakora abamwemeye bose bakizera izina rye, yabahaye ubushobozi bwo kuba abana b'Imana. 13Abo ntibabyawe n'amaraso cyangwa n'ubushake bw'umubiri, cyangwa n'ubushake bw'umugabo, ahubwo babyawe n'Imana.
14Jambo uwo yabaye umuntu abana natwe (tubona ubwiza bwe busa n'ubw'Umwana w'ikinege wa Se), yuzuye ubuntu n'ukuri.
15Yohana yahamije iby'uwo avuga yeruye ati “Uwo ni we navuze nti ‘Uzaza hanyuma ni we unduta, kuko yahozeho ntarabaho.’ ”
16Kandi ibimwuzuye akaba ari byo twahaweho twese, ni ubuntu bukurikira ubundi, 17kuko amategeko yatanzwe na Mose, ariko ubuntu n'ukuri byo byazanywe na Yesu Kristo. 18Uhereye kera kose nta muntu wigeze kubona Imana, ahubwo Umwana w'ikinege uri mu gituza cya Se, ni we wayimenyekanishije.
Abayuda basobanuza Yohana Umubatiza uwo ari we
(Mat 3.1-12; Mar 1.1-8; Luka 3.1-18)
19Ibi ni byo Yohana yahamije, ubwo Abayuda bamutumagaho abatambyi n'Abalewi, bavanywe i Yerusalemu no kumubaza bati “Uri nde?”
20Nuko ntiyabahisha ukuri, ahubwo araberurira ati “Si jye Kristo.”
21 # Guteg 18.15,18; Mal 3.23 Nuko baramubaza bati “Tubwire, uri Eliya?”
Na we ati “Sindi we.”
Bati “Uri wa muhanuzi?”
Arabasubiza ati “Oya.”
22Baramubaza bati “None se uri nde ngo dusubize abadutumye? Wowe wiyita nde?”
23 # Yes 40.3 Ati “Ndi ijwi ry'urangururira mu butayu ngo ‘Nimugorore inzira y'Uwiteka’, nk'uko umuhanuzi Yesaya yabivuze.”
24Abari batumwe bari Abafarisayo. 25Nuko baramubaza bati “None ubatiriza iki, ko utari Kristo, ntube na Eliya, ntube na wa muhanuzi?”
26Yohana arabasubiza ati “Jye ndabatirisha amazi, ariko muri mwe hahagaze uwo mutaramenya, 27uwo ni we unsimbura kandi ntibinkwiriye gupfundura udushumi tw'inkweto ze.”
28Ibyo byabereye i Betaniya hakurya ya Yorodani, aho Yohana yabatirizaga.
Yohana yita Yesu Umwana w'intama w'Imana
29Bukeye bw'aho abona Yesu aza aho ari aravuga ati “Nguyu Umwana w'intama w'Imana, ukuraho ibyaha by'abari mu isi. 30Uyu ni we navuze nti ‘Nyuma yanjye hazaza umugabo unduta ubukuru, kuko yahozeho ntarabaho.’ 31Icyakora sinari muzi, ariko kugira ngo yerekwe Abisirayeli, ni cyo cyatumye nza mbatirisha amazi.”
32Kandi Yohana arahamya ati “Nabonye Umwuka amanuka ava mu ijuru asa n'inuma, atinda kuri we. 33Icyakora sinari muzi, keretse yuko Iyantumye kubatirisha amazi yambwiye iti ‘Uwo uzabona Umwuka amanukira akagwa kuri we, uwo ni we ubatirisha Umwuka Wera’. 34Nanjye mbibonye, mpamya yuko ari Umwana w'Imana.”
Andereya na Simoni bakurikira Yesu
35Bukeye bw'aho, Yohana yongera guhagararana n'abigishwa be babiri. 36Yitegereza Yesu agenda aravuga ati “Nguyu Umwana w'intama w'Imana.”
37Abo bigishwa bombi bumvise avuze atyo, bakurikira Yesu. 38Yesu arahindukira abona bamukurikiye arababaza ati “Murashaka iki?” Baramusubiza bati “Rabi, (risobanurwa ngo: Mwigisha) ucumbitse he?” 39Arababwira ati “Nimuze murahabona.” Barajyana babona aho acumbitse. Hari nk'isaha cumi, baherako bamarana na we umwanya burīra.
40Andereya mwene se wa Simoni Petero, yari umwe muri abo babiri bumvise Yohana bagakurikira Yesu. 41Abanza kubona mwene se Simoni aramubwira ati “Twabonye Mesiya” (risobanurwa ngo: Kristo). 42Amuzanira Yesu, na we aramwitegereza aramubwira ati “Uri Simoni mwene Yona, uzitwa Kefa.” (Risobanurwa ngo: ibuye).
Filipo na Natanayeli bakurikira Yesu
43Bukeye bwaho Yesu ashaka kujya i Galilaya. Abona Filipo aramubwira ati “Nkurikira.” 44Filipo uwo yari uw'i Betsayida, umudugudu w'iwabo wa Andereya na Petero. 45Filipo abona Natanayeli aramubwira ati “Uwo Mose yanditse mu mategeko, n'abahanuzi bakamwandika twamubonye. Ni Yesu mwene Yosefu w'i Nazareti.”
46Natanayeli aramubaza ati “Mbese i Nazareti hari icyiza cyahaturuka?” Filipo aramusubiza ati “Ngwino urebe.”
47Yesu abona Natanayeli aza aho ari amuvugaho ati “Dore Umwisirayeli nyakuri, udafite uburiganya.”
48Natanayeli aramubaza ati “Wamenyeye he?” Yesu aramusubiza ati “Filipo ataraguhamagara, ubwo wari munsi y'umutini nakubonye.”
49Natanayeli aramusubiza ati “Rabi, uri Umwana w'Imana koko. Ni wowe Mwami w'Abisirayeli.”
50Yesu aramusubiza ati “Mbese wijejwe n'uko nkubwiye yuko nakubonye uri munsi y'umutini? Uzabona ibiruta ibyo.” 51#Itang 28.12 Kandi arongera aramubwira ati “Ni ukuri, ni ukuri, ndababwira yuko muzabona ijuru rikingutse, abamarayika b'Imana bazamuka bavuye ku Mwana w'umuntu, bakamumanukiraho.”


text:
KANDA HANO UREBE VIDEO
Twagirayesu ni umugabo w’imyaka 34 y’amvuko akomoka mu karere ka Rusizi, uyu mugabo ahamya ko guhera mu mwaka 2014 yatangiye kujya akorana n’imyuka y’ikuzimu.
Uyu mugabo avuga ko yajyanywe n’umwe mu baririmbyi basanzwe bazwi mu Rwanda amwizeza ko naramuka ageze ikuzimu azahabwa imbaraga n’ubushobozi bizamufasha kuba icyamamare mu kuririmba ndetse akaba n’umuvuga butumwa w’ikirangirire mu Rwanda no muri Afurika.
Twagirayesu avuga ko yari yarasabwe gutanga umubare w’abantu 7000 akabatanga ikuzimu nk’igitambo aho ngo yahereye ku mugore we bari baratandukanye .
Abo bantu bose ngo yagombaga kujya abakura mu nsengero ndetse n’ahantu hateraniye abantu benshi.
Uyu mugabo kuri ubu wemera ko yakijijwe avuga ko yajyaga ajya mu nsengero akahataba ibintu byatumaga abarusengeramo bahorana amakimbirane adashira.
Uyu mugabo uvugako ubu yakijijwe ahamya ko hari ibintu yari afite yahambaga mu nsengero bigatuma abahasengera bahora bashyamiranye, ngo hari n’inkoni yari afite yagendanaga hamwe n’impeta byari bifite imbaraga z’ikuzimu kuburyo yabitungaga abantu bakikubita hasi bagafatwa n’indwara y’igicuri yabishaka akongera akabahagurutsa.
Abanyamasengesho bemeza ko batwitse ibyo uyu mugabo yakoreshaga bavuga ko batunguwe n’ibikoresho bamusanganye birimo umwenda yasasaga ukaba wabyimba ngo kuburyo n’imodoka itawikorera,inzitiramibu yaryamagamo avuye i kuzimu ndetse na bimwe mu byo bacukuye mu rusengero rwa ADEPR Bugarama yari yarahambyemo.
Twagirayesu avuga ko ibi byose yabyishoyemo akurikiranye amafaranga gusa ngo byarangiye atayabonye,aha akaba ari naho ahera asaba buri muturage kunyurwa na duke afite ngo kuko inda ari yo yamuteye kujya gushakira umukiro ikuzimu akagaruka nta nagito asaruyeyo.


text:
ISOMO RYA MBERE
Igitabo cy’Umuhanuzi Daniyeli (Dan 7, 2-14)
Muri iyo minsi, Daniyeli afata ijambo kugira ngo atekerereze abamwumvaga ibonekerwa rye agira ati 2« Jyewe Daniyeli, nijoro nariho nitegereza ibyo nabonaga. Nuko mbona imiyaga ine yo mu kirere yahungabanyaga inyanja nini ; 3ibikoko bine nyamunini kandi bidahuje amoko bisohoka mu nyanja. 4Icya mbere cyasaga nk’intare, kikagira n’amababa nk’aya kagoma. Uko nakakitegereje mbona kivanyweho amababa yacyo, gihagurutswa ku butaka maze gihagararira ku maguru yacyo nk’umuntu, kandi gihabwa n’umutima nk’uw’umuntu. 5Ubwo mbona igikoko cya kabiri giteye ukwacyo cyasaga nk’ikirura, cyari gihagarariye ku ruhande rumwe kandi kijinyitse imbavu eshatu mu menyo yacyo. Nuko kirabwirwa ngo “Haguruka uconshomere inyama zitagira ingano !” 6Hanyuma ngo ndebe mbona ikindi gikoko cyasaga n’ingwe, cyari gifite ku mugongo amababa ane y’igisiga kikagira n’imitwe ine, maze gihabwa ubutegetsi. 7Nijoro nariho nitegereza ibyo nabonaga, mbona igikoko cya kane giteye ubwoba kikagira n’imbaraga zihebuje ; cyari gifite n’amenyo manini y’ibyuma ; kigaconshomera, kikajajanga maze ibisigaye kikabiribata n’ibinono byacyo. Cyari gitandukanye rwose na bya bikoko bya mbere, kikagira n’amahembe cumi. 8Uko nakitegereje ayo mahembe yacyo, mbona hagati yayo hameze irindi hembe ritoya, amahembe atatu muri amwe ya mbere ahita avanwaho. Nuko kuri iryo hembe mpabona amaso nk’ay’umuntu, n’umunwa wavugaga ibintu bikomeye !
9« Uko nakitegereje mbona intebe z’ubucamanza ziratewe, maze Umukambwe aricara. Umwambaro we wereranaga nk’urubura, imisatsi ye yera nk’ubwoya bw’intama. Intebe ye y’ubwami yari indimi z’umuriro, inziga zayo ari nk’umuriro ugurumana. 10Uruzi rw’umuriro rwaravubukaga maze rugatemba imbere ye. Urujya n’uruza rw’amagana n’amagana bariho bamukorera, ibihumbi n’ibihumbi bihagaze imbere ye. Ubwo urubanza rurashingwa, maze ibitabo birabumburwa. 11Nakomeje kwitegereza kubera urusaku rw’ibintu bikomeye rya hembe ryavugaga ; nuko mbona cya gikoko kirishwe, kiratsiratsizwa maze kijugunywa mu nkongi y’umuriro. 12Ibindi bikoko na byo binyagwa ubutegetsi, ariko byongererwa iminsi yo kubaho kuzageza igihe cyagenwe. 13Nijoro kandi nariho nitegereza ibyo nabonaga : mbona uje mu bicu byo mu kirere umeze nk’Umwana w’umuntu. Ubwo yigira hafi ya wa Mukambwe, maze ajyanwa imbere ye. 14Nuko yegurirwa ingoma, icyubahiro n’ubwami; imiryango yose, amahanga yose n’indimi zose biramuyoboka. Ubwami bwe ni ubwami buhoraho iteka ntibuzashira, n’ingoma ye ni ingoma itazagira ikiyitsimbura.»
INDIRIMBO (DaniyeIi 3, 75-77, 78-81)
Misozi n’imirenge, nimusingize Nyagasani.
Inyik/ Nimumuririmbe kandi mumurate iteka ryose !
Ibimera byose byo ku isi, nimusingize Nyagasani.
Inyik/ Nimumuririmbe kandi mumurate iteka ryose !
Masoko, nimusingize Nyagasani.
Inyik/ Nimumuririmbe kandi mumurate iteka ryose !
Nyanja n’inzuzi, nimusingize Nyagasani.
Inyik/ Nimumuririmbe kandi mumurate iteka ryose !
Mafi manini n’ibyinyagambura mu mazi byose,
nimusingize Nyagasani.
Inyik/ Nimumuririmbe kandi mumurate iteka ryose !
Nyoni zo mu kirere mwese, nimusingize Nyagasani.
Inyik/ Nimumuririmbe kandi mumurate iteka ryose !
Ibikoko n’udusimba twose, nimusingize Nyagasani.
Inyik/ Nimumuririmbe kandi mumurate iteka ryose !
IBANGONDIRIMBO RIBANZIRIZA IVANJILI (Lk 21, 28)
Alleluya Alleluya.
Nimwubure umutwe mukomere,
kuko uburokorwe bwanyu bwegereje.
Alleluya.
IVANJILI
+ Luka (Lk 21, 29-33)
Muri icyo gihe, Yezu yabwiraga abigishwa be iby’ihindukira rye ; 29nuko abacira umugani ati « Nimwitegereze umutini n’ibindi biti. 30Iyo birabije mumenya ko igihe cy’imbuto cyegereje. 31Namwe rero nimubona ibyo bibaye, muzamenye ko Ingoma y’Imana yegereje. 32Ndababwira ukuri iki gisekuru ntikizashira ibyo byose bitabaye. 33Ijuru n’isi bizashira, ariko amagambo yanjye ntazashira.»


text:
Abantu benshi bamaze gusobanukirwa ko kurya indyo yuzuye ari ingenzi ku mubiri wacu,ariko se kurya indyo yuzuye bivuze iki? Kurya indyo yuzuye si ukurya ibiryo by’ubwoko bwose ndetse bifite n’amabara atandukanye,indyo yuzuye igizwe n’ibiribwa bitera imbaraga, ibyubaka umubiri ndetse n’ibirinda indwara.
Mu Bitera imbaraga harimo ibinyamafufu nk’ibijumba,amateke,imyumbati,..,Ibirinda indwara hakabamo imboga n’imbuto,naho mu byubaka umubiri bitanga poroteyini, urugero amata, amagi, ubunyobwa n’inyama,ibishyimbo.
Poroteyini (Protein) ni intungamubiri zifitiye akamaro kenshi umubiri wacu,kuko zituma tugira imbaraga,tutarwaragurika,n’ibindi.Ziboneka mu biribwa bitandukanye,twavugamo nka: amata, amagi, ubunyobwa n’inyama,ibishyimbo.
Ese wari uzi ko iyo ubuze izo Poroteyini umubiri wawe uzahara?
Ese nkeneye Protein zingana iki ku munsi? Ese ni ibihe bimenyetso byangaragariza ko zaganyutse? Ibi byose hamwe n’ibindi ni byo tugiye kugarukaho muri iyi nkuru ikurikira.
Ese umuntu akenera Protein zingana gute ku munsi?
Nkuko tubikesha ikigo cy’abanyamerika gishinzwe iby’ubuhinzi n’imirire bita USDA (United States Department of Agriculture), ngo umuntu akenera amagarama 0.8 ya Poroteyini ugakuba n’ibiro bye.Urugero:niba ufite ibiro 80,ukeneye amagarama 64 ya Protein ku nmunsi.
Dore rero ibimenyetso 8 byakwereka ko Proteins zagabanutse mu mubiri wawe:
Nkuko tubikesha ikinyamakuru cyandika ku buzima cyitwa ” littlethings” mu nkuru cyahaye umutwe ugira uti” Things Everyone Needs To Know About Protein Deficiency”Ngibi ibyakwereka ko izi ntungamubiri ziri kugabanyuka:
1. Kunanuka bikabije (underweight):Kubera ko Poroteyini ari ngombwa mu kubaka umubiri ndetse no gutuma imikaya igira ingufu,iyo utari kubona intungamubiri zihagije,ibiro bitangira kugabanyuka bityo ugatangira no kunanuka buhoro buhoro.
2. Kurarikira cyane ibinyamasukari:Nkuko tubikesha urubuga Women’s Health rubisobanura,ngo protein zifasha kuringaniza ibipimo by’isukari mu mubiri,iyo rero zagabanyutse,isukari iojya hasi mu mubiri bigatuma utangira kumva ushaka ibinyamasukari cyane.
3. Kugwingira k’umusatsi ndetse no kuwutakaza ukagenda upfuka:Buriya umusatsi wacu ugizwe ahanini na Poroteyini bita keratin,iyo rero utari kubona Poroteyini zihagije,umusatsi uragwingira ntukure neza ndetse ugatangira no gupfuka.
4. Koroha kw’inzara ndetse no zikanangirika: Poroteyini zigira akamaro mu gukura kw’inzara,ndetse zikanakomera,iyo rero zagabanyutse,inzara zirangirika cyane ugasanaga ziri no kwikuramo.
5. Gukanyarara k’uruhu:Uruhu kugira ngo rumere neza,rukenera za Poroteyini,iyo rero zagabanyutse niho usanga uruhu rwakanyaraye,ndetse ugasanga rwatangiye no kwangirika.Akenshi iyo Poroteyini zabaye nkeya n’amaraso aba make kuko ibibonekamo cyane Poroteyini biba bibonekamo n’ubutare (Fer/ Iron).
6. Kurwaragurika ndetse no kurwara cyane umutwe:Kubura kwa Poroteyini bishobora gutera umutwe kubera kubura amaraso (Anemia) ndetse no kugabanyuka kw’isukari mu mubiri.Niba rero ukunda kurwara nk’umutwe nta mpamvu igaragara yabiteye,uzahite utekereza niba ukoresha ibiribwa bibonekamo Protein.Ikindi kandi Poroteyini zituma ubudahangarwa bw’umubiri bumera neza,iyo rero zagabanyutse,nibwo uzasanga ukunda kurwaragurika bya hato na hato.
7. Kugira umunaniro uhoraho:Nkuko twabivuze haruguru, Poroteyini zubaka umubiri ndetse n’imikaya (Niyo mpamvu babantu baterura ibiremereye bakoresha inyunganiramirire ku mafunguro yabo).Iyo rero wabuze zino ntungamubiri,utangira gutakaza imbaraga,bityo ugahorana umunaniro.
8. Kugira isereri ndetse n’ikizungerera:Iyo ubuze izi ntungamubiri,ibipimo by’isukari mu mubiri bijya hasi ndetse n’amaraso akaba make,izi rero nizo mpamvu nyamukuru zituma ugira isereri kuko ubwonko buna bwabuze ingufu zo gukora imirimo busanzwe bukora.
Ese wari uzi ko hari inyunganiramirire za Poroteyini?
Ni byiza kurya amafunguro abonekamo Poroteyini cyane,ariko ntabwo uzi ngo umubiri wawe wawuhaye izingana iki,hari n’ababa baratangiye kugira ibibazo byo kubura Poroteyini,ubu rero habonetse inyunganiramirire za Poroteyini bita Protein Powder zikaba zifasha umubiri kwiyubaka ndetse no gukora neza. Izo nyunganiramirire zirizewe cyane ku kwego mpuzamahanga,ndetse zifite n’ubuziranenge mpuzamahanga butangwa n’ibigo bikomeye nka FDA (Food and Drug Admnistration).
Nta ngaruka mbi ku wazikoresheje kuko zikozwe mu bimera Poroteyini Zibonekamo. Uramutse ukeneye kubona izi nyunganiramirire wahamagara kuri 0789433795/0726355630 cyangwa ukaba wagana Horaho Life aho ikorera kwa Rubangura muri Etage ya 3, mu muryango wa 302.Ndetse wanasura urubuga rwabo arirwo www.horahoclinic.rw.


text:
Liza Kamikazi yakunzwe mu ndirimbo z’urukundo n’izivuga ku buzima busanzwe nka ‘Nkiri muto’, ‘Iyizire ft Mike’, ‘Kirenga’, ‘Rahira yaririmbanye na The Ben’ n’izindi nyinshi. Yaserukiye u Rwanda mu maserukiramuco akomeye y’umuziki gusa mu myaka ibiri ishize asa n’utagishyira ingufu mu muziki nk’uko byahoze.
Muri Kanama 2016 Liza yabatijwe bundi bushya mu itorero New Life Bible church avuga ko agiye kwiyegereza Imana birushijeho nta gusubira inyuma. Icyo gihe yagize ati “Nahisemo gukurikira Yesu, nta gusubira inyuma, nta gusubira inyuma”.
Nyuma y’amezi abiri abatijwe, Liza Kamikazi yasohoye indirimbo ya mbere ihimbaza Imana yise ‘Ndaje Data’. Yabwiye IGIHE ko yayihimbye mu mwaka wa 2014 gusa ajya muri studio kuyitunganya nyuma yo kwakira agakiza.
Yagize ati “Iyi ndirimbo nari maze imyaka itatu nyitekerejeho, uko najyaga mu rusengero aya magambo yanzagamo nk’isengesho ryampeshaga umugisha numva byaba byiza nkozemo indirimbo igahesha n’abandi umugisha.”
Yongeraho ati “Nayikoze kera ahubwo sinahita nyisohora, nayitekereje mu myaka itatu ishize ariko njya muri studio kuyifatira amajwi nyuma yo kubatizwa.”
Yahamije ko ‘ubu ari mu gakiza bikomeye ndetse ko bishobotse yakomeza guhimba izindi ndirimbo z’Imana. Ati “Ndi mu gakiza cyane, cyane ariko. Nibinshobokera nazakomeza nkajya nkora n’izindi ndirimbo, ubu nta mwanzuro ndafata ngo mbitangaze neza, nzajya mbikora uko bishoboka.”
Abajijwe niba agiye kwinjira mu cyiciro cy’abaririmba iz’Imana yagize ati “Ni nka gutyo byazagenda Imana nimpa umugisha […] Ni gutyo bimeze, ndumva nzajya nkora indirimbo zigahesha abantu umugisha.”
Liza yari asanzwe ari umugatolika ndetse yasezeranye gikirisitu n’umugabo we David Wald muri Kiliziya Gatolika. Ubu abarizwa muri New Life Bible church rifite icyicari i Kicukiro.


text:
Abakundana buri wese ukunze gusanga yifuza neza kumenya niba uwo akunda nawe amukunda by’ukuri, benshi bamenya neza ingano y’urukundo bakundwa ndetse n’amerekezo y’umubano wabo mu buryo butandukanye. Hari abakoresha impano, hari n’abakoresha uburyo bwo kwibaza ibibazo, nk’uko abahanga babivugako hari bibazo bigoranye kandi bitera umutima gukora cyane birenze uko wari usanzwe ukora bigamije kwerekana ishusho nyayo y’urukundo ukundwa ndetse n’aho umubano wanyu ugana.
Ibi ni bimwe mu byo wakwibazaho
Urukundo n’umunezero ni byo biranga abishimiye urukundo kandi bubahiriza amasezerano.
Ibyo waba warasezeranyije cyangwa wasezeranyijwe byaba byari ukuri: mu rukundo habaho gusezeranya umukunzi wawe ibyo uba uzamukorera, biba byiza rero iyo umusezeranyije ibyo ubona uzashobora gusohoza. Mu gihe rero ubona ibyo wasezeranyije utabikoze cyangwa utabigezeho menya ko umubano wawe utameze neza. Kuko uwo mukunda iyo utamukoreye ibyo wamusezeranyije bituma agufata nk’umubeshyi bigatuma agutera ikizere. Ni yo mpamvu kuri iyi ngingo inama abaganga batugira bavuga ko mu rukundo ari byiza kuba inyangamugayo ukavugisha ukuri kandi ukabwiza uwo ukunda ukuri kuko bimufasha kukwakira uko uri.
Abari mu rukundo bumva ntakindi bifuza uretse urukundo rwabo n’imiryango
Uburyo uwo mukundana yishimira abo mu muryango wawe cyangwa bo bamwishimira: mu rukundo umuntu agira abamushyigikira, biba byiza kurushaho iyo ababyeyi n’inshuti ubona bishimira umubano wawe n’uwo mukundana. Mu gihe ubona umuryango wawe utishimira uwo mukundana ni byiza kubanza kumenya impamvu yaba ibitera.Iyo usanze ari impamvu ikomeye wenda hari nk’imico itari myiza bamuziho, nawe wareba ukabon autayihanganira ,ubwo umubano wawe nawe ubona ko uri gukendera. Birumvikana ko mu gihe waba wifuza ko muzarushinga ababyeyi baka batabashigikiye ntacyo mwaba muzageraho.Uku akaba ariko Bryan Conger na Meehan babibona.
Mu gihe usaba cyangwa ugaragaza ibyo wifuza byaba bikubera umutwaro? ni ibintu kamere ko umuntu agira ibyo yifuza. Ikibazo ni ukumenya ese ni gute umukunzi we yakira ibyifuzo byanjye? Ese ni gute nakira ibyifuzo by’umukunzii wanjye? mu gihe urebye ku mpande zombi ukabona wihugiraho gusa ukikunda cyan cyangwa uwo mukundana akumva ko byose ariwe ufite ijambo menye ko umubano wawe ushobora gukendera udafatiye hafi.Erega burya mu rukundo si ngombwa ngo ibyo wifuza bibe ari ibintu bifatika n’ubwo nabyo ari ingenzi ahubwo inama n’ibitekerezo bihamye ni byo bikomeza urukundo. Aha tukanba twibanda cyane ku nama yakugira zigatuma nawe ubona ko umubano wawe nawe ari nta makemwa.
Kureba n’inshuti yawe niba ishishikazwa n’umubano wawe n’abandi: mu rukundo umuntu ntaba wenyine ngo yumve ko agomba kwiharirwa n’uwo akunda gusa, kuko umubano wawe n’abandi nawo uba ukenewe. Mu gihe rero wifuza kumenya neza umubano wawe n’uwo ukunda aho werekeza ni byiza kureba umubano wawe n’abandi waba ushishikaza uwo mukundana. Si byiza gukunda umuntu ngo aguce ku bandi n’ubwo atari byiza kubereka ko ubaha agaciro kumurusha. Mu gihe Atari uko bimeze menya ko umubano wawe nawe ushobora gukomera ariko akaguca ku nshuti.
Urukundo iyo rugeze aho mubabazanya ruba rugeze mu marembera
Ese waba warabonye ibyishimo mu rukundo: urukundo ruba rwiza iyo rubaye isoko y’ibyishimo n’umunezero, rugatangira gukendera iyo hatangiye kuzamo kubabazanya no guterana agahinda ku mpamvu zitumvikana. Kumenya neza rero niba umubano wawe ukomeye, ni byiza kureba niba mu rukundo waba waraboneyemo ibyishimo. Birumvikana iyo usanze warahuriyemo n’ibibazo kandi ugasanga atari wowe wabigize mo uruhare utangira gutekereza ko umubano wawe ntaho ugana.
Urukundo ni inyanja ngari umuntu yoganamo n’uwo wihebeye mugashira icyusa, mwayisukira musa n’abakina ikabasiga icyasha ikabasigira icyena ku mitima. Mu gihe winjiye mu rukundo ni byiza kubikora ubikunze ukirinda kubabaza uwemeye kugukunda kuko iyo utamukundiye uba umutesheje igihe cye yagutayeho .
Posted by @Ezechielrwandapaparazzi.rw Musanze
12,608 total views, 0 views today


text:
Ni izina ryandikwa mu buryo butandukanye Paula, Pauline, Pauletta, Paule, Paulette, Paulinha n’andi atandukanye.
Bimwe mu biranga ba Paola
Paola ni umuntu wigirira icyizere cyane, nta muntu atakwiyegereza igihe hari icyo amushakaho.
Amenya kwiyitaho no kwiyegereza inzego zose, nubwo bamutinya nyamara abaho nk’abandi ariko akigiramo gutinyuka cyane.
Akunda gutembera no gusohokana n’abantu bagasabana kandi akunda no gufasha abandi.
Guhitamo uwo bazabana biramugora cyane kuko Paola agenzura akantu kose bitewe n’uburyo na we abaho.
Paola akunda umuryango we akawuganira ndetse ugasanga no mu byo aganira ahoza mu kanwa abo mu muryango we nk’aho nta bandi azi.
Ni umuntu ugaragaza amarangamutima ye cyane, niba yishimye , ababye cyangwa anyuzwe byose biragaragara, ni umuntu utazi kwiyoberanya niba atagukunda nyine ntagukunda.
Paola aba ari umuntu w’umuhanga ndetse bigatuma amenywa cyane mu bandi.
Nta kirazira agira, yumva uko ubuzima buje ariko abwakira akabugendamo akurikije ibihari , ibijyanye n’umuco n’imigenzo abiha akanya gato.
Mu rukundo Paola arayobora kuko n’ubusanzwe aba yigirira icyizere , ahora yumva ko ibyo watinze gukora abyikorera.
N’iyo amaze guhitamo aba ashaka ko ibitekerezo bye biba ari byo bigenderwaho mu kuyobora umuryango.


text:
ISOMO RYA MBERE
Igitabo cy’Umuhanuzi Ezekiyeli (Ezk 17, 22-24)
22Dore Nyagasani Uhoraho aravuze ati «Nanjye nzafata ishami ryo mu bushorishori bw’isederi nini, mu mashami yo hejuru cyane nzacemo rimwe ritoshye, maze nditere jye ubwanjye ku musozl muremure kandi wirengeye. 23Nzaritera ku musozi muremure wa Israheli, na ryo rizakure rigabe amashami, rizere imbuto kandi ribe isederi itagira uko isa. Inyoni z’amoko yose zizayarikamo, ibisiga by’amoko yose bizugame mu mashami yayo. 24Bityo ibiti byose byo mu gasozi bizamenye ko ari jye Uhoraho ucisha bugufi igiti kirekire, ngashyira ejuru ikigufiya, ngatuma igiti gitoshye cyuma, n’icyumye gitoha. Ni jye Uhoraho ubivuze kandi nzabikora.»
ZABURI (Zab 92 (91),2-3,13-14,15-16)
Inyik/ Nyagasani, ni byiza kugusingiza
Ni byiza kugusingiza, Uhoraho,
no gucurangira Izina ryawe, Musumbabyose,
kwamamaza ineza yawe kuva mu gitondo,
n’ubudahemuka bwawe ijoro ryose.
Umuntu w’intungane yatumburutse nk’umukindo,
asagamba nka sederi yo muri Libani.
Ameze nk’igiti cyatewe mu Ngoro y’Uhoraho,
akisanzurira mu nkike z’Imana
No mu busaza bwe aba akera imbuto,
aba acyuzuyemo ubuzima n’ubutohagire,
kugira ngo yamamaze ko Uhoraho ari Umunyabutungane,
we Rutare rwanjye ntiyigiramo uburiganya.
ISOMO RYA KABIRI
Ibaruwa ya kabiri Mutagatifu Pawulo Intumwa yandikiye Abanyakorinti (2 Kor 5,6-10)
Bavandimwe, 6n’ubwo ariko duhorana icyizere, tuzi neza ko igihe tuzaba dutuye muri uyu mubiri, tuzasa n’abari ishyanga kure ya Nyagasani. 7-Kuko ubu tugendera mu kwemera, tutayobowe n’uko tubona neza, - 8Koko duhorana icyizere bigatuma duhitamo kwimuka muri uyu mubiri, ngo twigire gutura iruhande rwa Nyagasani. 9Twaba muri uyu mubiri cyangwa twawimukamo, icyo tugambiriye ni uko tumushimisha. 10Kuko twese tuzahinguka imbere y’urukiko rwa Kristu, ngo buri wese ahabwe igiikwiye ibyo yakoze akiri mu buzima bw’umubiri, byaba ibyiza cyangwa ibibi.
IBANGONDIRIMBO RIBANZIRIZA IVANJILI
Alleluya Alleluya.
Umubibyi yarasohotse ajya kubiba Inkuru Nziza.
Hahirwa abakira iyo Nkuru Nziza ikera imbuto nyinshi.
Alleluya.
IVANJILI
+ Mariko (Mk4,26-34)
Muri icyo gihe, Yezu abwira imbaga y’abantu mu migani ati 26«Iby’Ingoma y’Imana byagereranywa n’umuntu watera imbuto mu gitaka. 27Yasinzira cyangwa yaba maso, haba nijoro cyangwa ku manywa, izo mbuto ntizihwema kumera no gukura, we atazi uko bigenda. 28Igitaka ku bwacyo kibanza kumera ingemwe hanyuma zikagengarara, hanyuma imbuto z’ingano zikuzura mu mahundo. 29Izo mbuto zamara kwera, ako kanya bakazitemesha urusaruzo kuko imyaka iba yeze.»
30 Arongera ati «Iby’Ingoma y’Imana twabigereranya n’iki, cyangwa se twabivuga mu wuhe mugani? 31Bimeze nk’imbuto ya sinapisi ibibwa mu gitaka, ari ntoya kurusha imbuto zose ziba ku isi; 32ariko yamara kubibwa igakura ikaruta ibindi bihingwa byose, ikagira amashami manini bigatuma inyoni zo mu kirere ziza kwarika mu gicucu cyayo». 33Nguko uko yabigishaga Ijambo ry’Imana abacira imigani myinshi, iringaniye n’ibyo bashoboraga kumva. 34Kandi ntiyigishaga adaciye imigani, ariko abigishwa be akabasobanurira byose biherereye.


text:
ISOMO RYA MBERE
Isomo ryo mu ibaruwa ya mbere Mutagatifu Pawulo Intumwa yandikiye Abanyakorinti (1 Kor 3, 18-23)
Bavandimwe, 18Ntihakagire uwihenda : niba hari uwikekaho kuba umuhanga ku bw’iyi si, nabanze yihindure umusazi kugira ngo abe umunyabwenge nyakuri ; 19kuko ubuhanga bw’iyi si ari ubusazi mu maso y’Imana, nk’uko byanditswe ngo “Ni Yo ifatira abanyabwenge mu mutego w’uburiganya bwabo”, 20kandi ngo “Nyagasani acengera ibitekerezo by’abahanga, agasanga byose ari amanjwe.” 21Ku bw’iyo mpamvu rero, ntihakagire ushingira ikuzo rye ku bantu, kuko byose ari ibyanyu : 22yaba Pawulo, yaba Apolo cyangwa Kefasi, yaba isi, bwaba ubugingo cyangwa urupfu, byaba ibiriho cyangwa ibizaza byose ni ibyanyu, 23naho mwebwe muri aba Kristu, na We Kristu akaba uw’Imana.
ZABURI (Zab 24 (23), 1-2, 3-4ab, 5-6)
Inyik/ Isi ni iy’Uhoraho, hamwe n’ibiyirimo byose.
Isi ni iy’Uhoraho hamwe n’ibiyirimo,
yose ni iye, hamwe n’ibiyituyeho byose.
Ni we wayitendetse hejuru y’inyanja,
anayitereka hejuru y’inzuzi ubutayegayega.
Ni nde uzazamuka ku musozi w’Uhoraho,
maze agahagarara ahantu he hatagatifu ?
Ni ufite ibiganza bidacumura n’umutima usukuye,
ntararikire na busa ibintu by’amahomvu.
Uwo azabona umugisha w’Uhoraho,
n’ubutungane bukomoka ku Mana umukiza we.
Bene abo ni bo bagize ubwoko bw’abamushaka,
bagashakashaka uruhanga rwawe, Mana ya Yakobo.
IBANGONDIRIMBO RIBANZIRIZA IVANJILI (Mt 4, 19)
Alleluya Alleluya.
Ijwi ry’Imana riraduhamagara riti
“Nimuze munkurikire, nzabagira abarobyi b’abantu.”
Alleluya.
IVANJILI
+ Luka (Lk 5, 1-11)
1Umunsi umwe, abantu benshi bamuniganagaho bashaka kumva ijambo ry’Imana ; naho we akaba ahagaze ku nkombe y’ikiyaga cya Genezareti. 2Nuko abona amato abiri ku nkombe y’ikiyaga ; abarobyi bari bayavuyemo boza inshundura zabo. 3Ajya mu bwato bumwe bwari ubwa Simoni, amusaba kubutsura gato. Nuko aricara, maze yigisha abantu ari mu bwato. 4Amaze kwigisha abwira Simoni ati “Erekeza ubwato mu mazi magari, murohe inshundura zanyu murobe.” 5Simoni aramusubiza ati “Mwigisha, twagotse ijoro ryose ntitwagira icyo dufata, ariko ubwo ubivuze ngiye kuroha inshundura.” 6Baraziroha maze bafata amafi menshi cyane, inshundura zabo zenda gucika. 7Barembuza bagenzi babo bari mu bundi bwato ngo babafashe. Baraza buzuza amato yombi, bigeza aho yenda kurohama. 8Simoni Petero abibonye, apfukama imbere ya Yezu avuga ati “Igirayo Nyagasani, kuko ndi umunyabyaha !” 9Koko ubwoba bwari bwamutashye we na bagenzi be, babonye ayo mafi yose bari bamaze kuroba. 10Barimo Yakobo na Yohani bene Zebedeyi, bagenzi ba Simoni. Nuko Yezu abwira Simoni ati “Witinya, kuva ubu uzajya uroba abantu.” 11Nuko bagarura amato yabo ku nkombe, basiga aho byose baramukurikira.


text:
Umugabo umwe igihe kimwe inyota yaramwishe ari mu butayu ariko ntiyabigiraho ikibazo kuko yari afite amazi yo kunywa, akibwira ati :”igihe cyose nayanywera nta kibazo kuko ni ayanjye.”
Hashize umwanya haza umubyeyi aramwinginga ati :”wampaye amazi!” Akiyamusaba telephone y’uwo mugabo iba irasonnye ahita ayamuha, arahindukira amutera umugongo ngo atumva ibyo avugira kuri telephone.
Uwo mubyeyi ahita ayasuka nkweto arazoza kuko aho yari agiye yumvaga atifuza kuhagera afite ivumbi.
Umugabo ahindukiye asanga ya mazi yogeshejwe inkweto kandi ubwo inyota yari imaze kugera ku rwego rwo hejuru, n’umujinya mwinshi abwira wa mubyeyi :”naguhaye amazi ngo dusaranganye ugabanye inyota, nanjye nyanyweho, sinayaguhaye ngo uyapfushe ubusa.”
Umubyeyi na we mu ijwi rituje aramusubiza ati: “mwana wanjye rwose nta kibazo cy’inyota nari mfite, icyo nayakwakiye nicyo nayakoresheje, urumva ko ntayapfushije ubusa.”
Nyuma y’iminota icumi umugabo yari amaze gushiramo umwuka, umubyeyi we yari yigendeye.
Amasomo:
1. Ntiwamenya icyo umuntu ashakira icyo ashaka utamubajije (n’ubwo kubeshya bibaho).
2. Umuntu ntiyamenya icyo wibwira ko ashakira icyo akubwiye ko ashaka utakimubwiye (n’ubwo kubeshya bibaho).
3. Njyewe nawe dushobora guhuza icyo dushaka ariko tugatandukanira ku cyo tugishakira.
4. Buri wese azabona ko icyo yaguhaye wagipfushije ubusa mu gihe cyose icyo wagishakiraga kizaba gitandukanye n’icyo we yagishakiraga.
5. Uzabona ko buri muntu icyo wamuhaye yagipfushije ubusa mu gihe cyose icyo yagishakiraga kizaba gitandukanye n’icyo wowe wagishakiraga.


text:
Urwenya-Iby'Umugore wa Samandara
Iby'Umugore wa Samandara
Umugore wa Samandara yakekaga ko Samandara ajya amuca inyuma nijoro akigira kuryamana n'umukozi wabo. Maze uwo mugore abwira umukozi mwibanga ati "ba ugiye iwanyu umare yo iminsi itatu, kandi ntugire undi muntu wa hano ubibwira ko utashye." umukozi arataha.
ubwo nijoro Samandara n'umugore we baryamye, Samandara abwira umugore we nkibìsanzwe ati "reka mbe nigiriye kuba ndeba umupira muri salon" umugore aramubwira ati "genda." Akimara kugenda, umugore nawe ahita abyuka ajya muri cya cyumba cy'umukozi buhoro buhoro, akuramo imyenda yose ubundi azimya itara aryama kuri icyo gitanda cy'umukozi. Hashize akanya yumva umugabo arinjiye ahita aza ku gitanda ntano
kuzuyaza cg kumubaza ijambo na rimwe ahita atangira bararyamanaaa.... Arangije, wa mugore ahita amubaza ati "hano niho uba urimo kurebera
umupira se??" maze wa mugabo wari umuzamu wabo aba aramusubije ati "mabuja munyihanganire sinarinzi ko ari mwebwe!!"
Shyiraho Igitekerezo!
Subscribe to: Post Comments (Atom)


text:
Kuki ukwiriye ‘gusingiza Yah’?
‘Nimusingize Yah, kuko bishimishije kandi kumusingiza birakwiriye.’—Zab 147:1.
INDIRIMBO: 104, 152
1-3. (a) Zaburi ya 147 ishobora kuba yaranditswe ryari? (b) Zaburi ya 147 itwigisha iki?
IYO umuntu akoze neza akazi yahawe cyangwa akagaragaza imico ya gikristo, aba agomba kubishimirwa. None se niba abantu bakwiriye gushimirwa, ubwo ntidufite impamvu nyinshi zagombye gutuma dusingiza Yehova? Dushobora kumusingiza bitewe n’imbaraga ze zitagira akagero, nk’uko tuzibonera mu bintu bitangaje yaremye, cyangwa se bitewe n’ibintu byiza yagiye akorera abantu, urugero nko kuba yaratanze Umwana we ho igitambo cy’incungu.
2 Umwanditsi wa Zaburi ya 147 yumvise agomba gusingiza Yehova, kandi yashishikarije abandi gufatanya na we kumusingiza.—Soma muri Zaburi ya 147:1, 7, 12.
3 Ntituzi uwanditse iyo zaburi, ariko uko bigaragara yabayeho mu gihe Yehova yakuraga Abisirayeli mu bunyage bw’i Babuloni, akabasubiza i Yerusalemu (Zab 147:2). Igihe yabonaga Yehova asubiza abagize ubwoko bwe mu gihugu cyabo kugira ngo bongere kumusenga, yumvise rwose agomba kumusingiza. Icyakora, yavuze ko hari n’izindi mpamvu zatumye amusingiza. Izo mpamvu ni izihe? Ni izihe mpamvu zagombye gutuma uvuga uti “nimusingize Yah”?—Zab 147:1.
YEHOVA AKIZA ABAFITE IMITIMA IMENETSE
4. Igihe Umwami Kuro yavanaga Abisirayeli mu bunyage babyakiriye bate? Kubera iki?
4 Tekereza uko Abisirayeli bumvaga bameze igihe bari mu bunyage i Babuloni! Abari barabagize imbohe barabakobaga bati “nimuturirimbire imwe mu ndirimbo z’i Siyoni.” Icyo gihe Yerusalemu yari yarahoze ibatera kwishimira Yehova, yari yarabaye amatongo (Zab 137:1-3, 6). Abisirayeli bumvaga badashaka kuririmba. Bari bihebye, kandi bari bakeneye guhumurizwa. Ariko kandi, nk’uko Imana yari yarabivuze, yabakijije ikoresheje Kuro, umwami w’u Buperesi. Kuro yigaruriye Babuloni, maze aravuga ati ‘Yehova ubwe yampaye inshingano yo kumwubakira inzu i Yerusalemu. Umuntu wese wo mu bagize ubwoko bwe bose uri muri mwe, Yehova Imana ye abane na we. Mumureke ajyeyo’ (2 Ngoma 36:23). Ibyo byahumurije cyane Abisirayeli babaga i Babuloni.
5. Ni iki umwanditsi wa zaburi yavuze ku birebana n’ubushobozi Yehova afite bwo gukiza?
5 Yehova ntiyahumurije gusa ishyanga rya Isirayeli muri rusange, ahubwo yanahumurije buri wese mu bari barigize. No muri iki gihe ni ko abigenza. Umwanditsi wa zaburi yavuze ko Imana ‘ikiza abafite imitima imenetse, igapfuka ibikomere byabo’ (Zab 147:3). Yehova atwitaho rwose, haba mu gihe turwaye cyangwa twihebye. Muri iki gihe, Yehova yifuza cyane kuduhumuriza no kudukiza ibikomere twaba dufite mu mutima (Zab 34:18; Yes 57:15). Aduha ubwenge n’imbaraga kugira ngo dushobore kwihanganira ibibazo dufite.—Yak 1:5.
6. Gusuzuma amagambo yo muri Zaburi ya 147:4, bidufitiye akahe kamaro? (Reba ifoto ibimburira iki gice.)
6 Nanone uwo mwanditsi wa zaburi yavuze ko Yehova “abara inyenyeri,” ‘zose akazihamagara mu mazina yazo’ (Zab 147:4). Kuki yahinduye ibyo yavugaga, agatangira kuvuga ibiba mu kirere? Uwo mwanditsi wa zaburi yashoboraga kubona inyenyeri, ariko ntiyari azi mu by’ukuri uko zingana. Uko imyaka yagiye ihita, umubare w’inyenyeri abantu bashobora kubona wariyongereye cyane. Hari abavuga ko mu rujeje rwacu rwitwa Inzira Nyamata honyine, harimo inyenyeri zibarirwa muri za miriyari, kandi ko mu isanzure ry’ikirere harimo injeje zibarirwa mu mamiriyari n’amamiriyari. Twe ntidushobora kumenya umubare w’inyenyeri. Ariko Umuremyi we azita amazina zose. Ibyo bisobanura ko Yehova azi buri nyenyeri (1 Kor 15:41). Nk’uko Imana iba izi aho buri nyenyeri iherereye, nawe irakuzi. Izi aho uri, uko wiyumva ndetse n’icyo uba ukeneye mu gihe icyo ari cyo cyose.
7, 8. (a) Ni iki Yehova aba azi neza? (b) Tanga urugero rugaragaza ukuntu Yehova agirira impuhwe abantu badatunganye.
7 Yehova akwitaho, akakugirira impuhwe, kandi afite ubushobozi bwo kugufasha mu bibazo uhura na byo. (Soma muri Zaburi ya 147:5.) Ushobora kuba wumva ibibazo bigukomereye cyane, ku buryo wumva utagishoboye kubyihanganira. Imana izi aho ubushobozi bwawe bugarukira; ‘yibuka ko uri umukungugu’ (Zab 103:14). Duhora dukora amakosa, kubera ko tudatunganye. Hari igihe ducikwa tukavuga amagambo mabi, tukagira ibyifuzo bidakwiriye cyangwa tukagirira abandi ishyari. Yehova ntajya akora amakosa, ariko asobanukiwe neza uko twiyumva.—Yes 40:28.
8 Ushobora kuba warabonye ko Yehova yagiye agufasha mu bigeragezo (Yes 41:10, 13). Reka dufate urugero rwa mushiki wacu w’umupayiniya witwa Kyoko, wacitse intege cyane igihe yimukiraga mu kandi karere. Yehova yamugaragarije ate ko yumvaga ibibazo yari ahanganye na byo? Mu itorero Kyoko yimukiyemo, yahasanze abavandimwe bumvaga ibibazo bye. Yumvise ari nk’aho Yehova yarimo amubwira ati “ndagukunda. Singukundira ko uri umupayiniya gusa, ahubwo nanone ngukundira ko uri umukobwa wanjye wanyiyeguriye. Nifuza ko wishima kuko uri Umuhamya wanjye.” Ese nawe Yehova yakugaragarije ko ‘ubwenge bwe butagira imipaka’?
YEHOVA ADUHA IBYO DUKENEYE
9, 10. Iyo Yehova agiye kudufasha, ahera ku ki? Tanga urugero.
9 Twese dukenera ibyokurya, imyambaro n’ibindi. Ariko niba udafite ibyokurya bihagije, ujye wibuka ko Yehova ari we utuma isi ibamo ibyokurya bihagije ibyaremwe byose, kandi ko aha “ibyokurya ibyana by’ibikona bikomeza guhamagara.” (Soma muri Zaburi ya 147:8, 9.) Niba rero Yehova agaburira ibikona, ushobora kwiringira ko nawe azaguha ibyo ukeneye.—Zab 37:25.
10 Mbere na mbere, Yehova aduha ibyo dukeneye mu buryo bw’umwuka, akaduha “amahoro y’Imana asumba cyane ibitekerezo byose” (Fili 4:6, 7). Reka dufate urugero rwa Mutsuo n’umugore we, biboneye ukuntu Yehova yabakomeje nyuma ya Tsunami yabaye mu Buyapani mu mwaka wa 2011. Barokowe n’uko buriye bakajya hejuru y’inzu yabo, ariko batakaje ibyabo byose. Baraye mu igorofa ry’inzu yabo yari yangiritse, hari umwijima mwinshi n’ubukonje bukabije. Mu gitondo bashatse ikintu cyabatera inkunga mu buryo bw’umwuka. Babonye Igitabo nyamwaka cy’Abahamya ba Yehova cyo mu mwaka wa 2006. Mutsuo yarakirambuye, abona inkuru yavugaga iby’umutingito wabaye muri Sumatra mu mwaka wa 2004, ugatera tsunami yangije byinshi kandi igahitana abantu benshi cyane. Mutsuo n’umugore we basomye iyo nkuru barira. Bumvise ko Imana yabitayeho ikabagaragariza ko ibakunda, ibatera inkunga zo mu buryo bw’umwuka mu gihe bari bazikeneye cyane. Yehova yanabahaye ibyo bari bakeneye mu buzima busanzwe. Abavandimwe bahuje ukwizera babahaye ibyokurya n’imyambaro. Ariko icyabakomeje kurushaho ni uko abavandimwe boherejwe n’umuryango wa Yehova bagiye basura itorero ryabo. Mutsuo agira ati “numvaga ari nk’aho Yehova ari iruhande rwa buri wese muri twe kugira ngo atwiteho. Yaraduhumurije rwose!” Biragaragara rero ko Imana ibanza kuduha ibyo dukeneye mu buryo bw’umwuka, ibindi bikaza nyuma.
ICYO TWAKORA KUGIRA NGO YEHOVA ADUFASHE
11. Abifuza ko Imana ibafasha basabwa iki?
11 Yehova ahora yiteguye ‘gutabara abicisha bugufi’ (Zab 147:6a). Ariko se twakora iki kugira ngo adufashe? Tugomba kwicisha bugufi, tukagirana na we ubucuti (Zef 2:3). Abantu bicisha bugufi bategereza igihe Imana izakosorera ibitagenda neza kandi ikabakuriraho ibibazo bafite. Yehova yemera abantu nk’abo.
12, 13. (a) Ni iki tugomba kwirinda niba dushaka ko Imana idufasha? (b) Ni ba nde Yehova yishimira?
12 Icyakora, Yehova “acisha bugufi ababi akabageza hasi ku butaka” (Zab 147:6b). Ayo magambo ateye ubwoba! Tugomba kwanga ibyo Yehova yanga kugira ngo adufashe kandi ye kuturakarira (Zab 97:10). Urugero, tugomba kwanga ubusambanyi. Ibyo bisobanura ko tugomba kwirinda ikintu cyose cyatuma tugwa muri icyo cyaha, urugero nka porunogarafiya (Zab 119:37; Mat 5:28). Ibyo bishobora kutatworohera, ariko kumenya ko Yehova azabiduhera imigisha byagombye gutuma dukora uko dushoboye kose ngo tubyirinde.
13 Muri iyo ntambara turwana, tugomba kwishingikiriza kuri Yehova, aho kwiyiringira. Ese turamutse twishingikirije ku mbaraga zacu cyangwa iz’abandi, Yehova yakwishima? Oya rwose! Yehova ‘ntiyishimira imbaraga z’ifarashi’ kandi ‘ntanezezwa n’amaguru y’umuntu’ (Zab 147:10). Ahubwo tugomba kumwinginga tumusaba kudufasha. Atandukanye n’abantu, kuko we atajya arambirwa kumva ibyo tumusaba, nubwo twaba tumusaba kudufasha kenshi. “Yehova yishimira abamutinya, n’abategereza ineza ye yuje urukundo” (Zab 147:11). Dushobora kwiringira ko ubudahemuka bwe n’urukundo adukunda bizatuma akomeza kudufasha kugira ngo tuneshe ibyifuzo bibi.
14. Ni iki cyakomeje umwanditsi wa zaburi?
14 Yehova atwizeza ko azadufasha mu gihe tubikeneye. Igihe Abisirayeli basubiraga i Yerusalemu, umwanditsi wa zaburi yatekereje ukuntu Yehova yabafashije, maze araririmba ati ‘ni we wakomeje ibihindizo by’amarembo yawe; yahaye umugisha abana bawe bagutuyemo. Ni we uzana amahoro mu karere kawe’ (Zab 147:13, 14). Uwo mwanditsi wa zaburi yakomejwe n’uko yari azi ko Imana yari gukomeza ibihindizo by’amarembo, ikarinda abagaragu bayo.
15-17. (a) Mu gihe duhanganye n’ibigeragezo, dushobora kumva tumeze dute? Yehova adufasha ate akoresheje Ijambo rye? (b) Tanga urugero rugaragaza ukuntu Ijambo ry’Imana ‘rinyaruka.’
15 Hari igihe ushobora guhura n’ibibazo ugahangayika. Icyakora Yehova ashobora kuguha ubwenge, ukamenya uko ubyitwaramo. Umwanditsi wa zaburi yavuze ko Imana ‘yohereza ijambo ryayo ku isi,’ kandi ko ‘Ijambo ryayo rinyaruka.’ Hanyuma yavuze ko ‘itanga shelegi, igasanza urubura, ikanarujugunya.’ Yarabajije ati “ni nde ushobora guhagarara imbere y’ubukonje bwayo?” Yongeyeho ko Yehova ‘yohereza ijambo rye bigashonga’ (Zab 147:15-18). Imana yacu irangwa n’ubwenge bwinshi n’imbaraga, yo itegeka shelegi n’urubura, ishobora kugufasha guhangana n’ikibazo cyose wahura na cyo.
16 Muri iki gihe Yehova atuyobora akoresheje Ijambo rye. Bibiliya ivuga ko ‘ijambo rye rinyaruka,’ kubera ko aduha inama mu gihe tuzikeneye. Ibuka ukuntu uterwa inkunga no gusoma Bibiliya, ibitabo duhabwa n’‘umugaragu wizerwa kandi w’umunyabwenge,’ kureba ibiganiro byo kuri televiziyo ya JW, kujya ku rubuga rwa jw.org, kuganira n’abasaza ndetse no kwifatanya n’Abakristo bagenzi bawe (Mat 24:45). Ese ntiwibonera ko Yehova atajya atinda kuguha inama ukeneye?
17 Mushiki wacu witwa Simone yiboneye ukuntu Ijambo ry’Imana rifite imbaraga. Yumvaga nta gaciro afite, ku buryo yageze ubwo yumva ko Imana idashobora kumwemera. Icyakora muri icyo gihe yari yaracitse intege, yakomeje gusenga Yehova, amusaba kumufasha. Yakomeje no kwiyigisha Bibiliya. Yaravuze ati “numvise ko Yehova yampaye imbaraga kandi akanyobora, kuruta ikindi gihe cyose.” Ibyo byamufashije gukomeza kubona ibintu mu buryo bukwiriye.
18. Ni iki kikwemeza ko Yehova ari incuti yawe? Ni izihe mpamvu zagombye gutuma ‘usingiza Yah’?
18 Umwanditsi wa zaburi yari azi ukuntu Imana yakundaga ubwoko bwayo. Ni ryo shyanga ryonyine Imana yari yarahaye “ijambo” ryayo, ikariha “amategeko yayo n’imanza zayo.” (Soma muri Zaburi ya 147:19, 20.) Duterwa ishema n’uko ari twe twenyine twitirirwa izina ry’Imana. Kumenya Yehova no gushyira mu bikorwa ibivugwa mu Ijambo rye, byatumye tuba incuti ze. Umwanditsi wa Zaburi ya 147 yari afite impamvu nyinshi zo ‘gusingiza Yah.’ Ese ntubona ko ufite impamvu nyinshi zo kumusingiza, ugashishikariza n’abandi kubikora?


text:
Ibibazo by’abasomyi
Ese byaba bikwiriye ko umurambo w’Umukristo utwikwa?
Nta hantu na hamwe Ibyanditswe bivuga ko gutwika umurambo bidakwiriye.
Hari inkuru zo muri Bibiliya zivuga ibirebana n’amagufwa y’abantu cyangwa imirambo byatwitswe ( Yos 7:25; 2 Ngoma 34:4, 5). Ibyo bishobora kuba byaragaragazaga ko abo bantu batari bakwiriye guhambwa mu cyubahiro. Ariko kandi, gutwika imirambo si ko buri gihe byabaga bigaragaza ko itari ikwiriye guhambwa mu cyubahiro.
Ibyo tubyemezwa n’inkuru ivuga iby’urupfu rw’Umwami Sawuli n’abahungu be batatu. Bose uko ari bane baguye ku rugamba igihe barwanaga n’Abafilisitiya. Umwe muri abo bahungu yari Yonatani, wari incuti magara ya Dawidi kandi akaba yarakomeje kumushyigikira. Igihe Abisirayeli b’intwari b’i Yabeshi-Gileyadi bamenyaga ibyabaye, baragiye bafata iyo mirambo uko yari ine barayitwika, hanyuma bahamba amagufwa. Dawidi yashimiye abo Bisirayeli ibyo bari bakoze.—1 Sam 31:2, 8-13; 2 Sam 2:4-6.
Hari ibyiringiro bishingiye ku Byanditswe by’uko hazabaho umuzuko w’abapfuye; Imana izasubiza ubuzima abantu bapfuye. Uwapfuye yatwikwa cyangwa atatwikwa, nta cyabuza Yehova kongera kumusubiza ubuzima afite umubiri mushya. Igihe Abaheburayo batatu b’indahemuka bajugunywaga mu itanura ry’umuriro ugurumana bitegetswe n’Umwami Nebukadinezari, ntibatinye ko iyo bicwa n’umuriro Imana itari gushobora kubazura (Dan 3:16-18). Uko ni na ko byari biri ku bagaragu ba Yehova b’indahemuka bicirwaga mu bigo byakoranyirizwagamo imfungwa by’Abanazi, hanyuma imirambo yabo igatwikwa. Hari abagaragu b’Imana b’indahemuka bagiye bicwa na za bombe cyangwa bagapfa mu bundi buryo, ntihagire ibisigazwa byabo biboneka. Ariko kandi, na bo bazazuka nta kabuza.—Ibyah 20:13.
Yehova ntakeneye guterateranya umubiri umuntu wapfuye yahoranye kugira ngo ashobore kumuzura. Ibyo bigaragazwa n’ukuntu Imana izura Abakristo basutsweho umwuka kugira ngo bajye kuba mu ijuru. Kimwe na Yesu ‘wahinduwe muzima mu mwuka,’ Abakristo basutsweho umwuka bazuka bafite ibitekerezo n’ibyiyumvo nk’ibyo bahoranye, kandi baba bibuka ibyo bari bazi, ariko bafite umubiri w’umwuka. Ntibajya mu ijuru bafite umubiri bari basanganywe.—1 Pet 3:18; 1 Kor 15:42-53; 1 Yoh 3:2.
Ibyiringiro byacu by’umuzuko ntibishingiye ku cyo bakorera umurambo, ahubwo bishingiye ku kuba twizera ko Imana ifite ubushobozi bwo gusohoza amasezerano yayo kandi ko ibyifuza (Ibyak 24:15). Mu by’ukuri, dushobora kudasobanukirwa mu buryo bwuzuye uko Imana yagiye ikora igitangaza cyo kuzura abantu mu bihe bya kera, cyangwa se uko izabazura mu gihe kizaza. Ariko kandi, twiringira Yehova. Yaduhaye “gihamya y’uko izabikora” igihe yazuraga Yesu.—Ibyak 17:31; Luka 24:2, 3.
Abakristo bagombye kuzirikana umuco wo mu gace barimo, uko abantu baho babona ibintu n’ibisabwa n’amategeko ku birebana n’ibikorerwa umurambo (2 Kor 6:3, 4). Ku bw’ibyo rero, umuntu ku giti cye ni we ugomba kuvuga ko yifuza kuzatwikwa cyangwa kutazatwikwa, cyangwa se abagize umuryango akaba ari bo bafata umwanzuro.


text:
UMUNARA W’UMURINZI Nyakanga 2013 | Ese hari idini wagirira icyizere?
Kugirira idini icyizere bigora abantu benshi bitewe n’uko bigeze gutenguhwa. Menya byinshi ku birebana n’idini ukwiriye kugirira icyizere.
INGINGO Y'IBANZE
Kuki wagombye gusuzuma imyizerere y’idini ryawe?
Kugira ngo uzabone ubuzima bw’iteka cyangwa agakiza, iryo dini rizabigiramo uruhare.
INGINGO Y'IBANZE
Ese wagirira icyizere idini ryishakira amafaranga?
Ese amadini y’iwanyu akoresha uburyo bweruye cyangwa bufifitse kugira ngo abone amafaranga? Ese Bibiliya ishyigikira ubwo buryo?
INGINGO Y'IBANZE
Ese wagirira icyizere idini ryivanga mu ntambara?
Yesu yigishije abigishwa be gukunda bagenzi babo. Ese amadini yo muri iki gihe yubahiriza iryo tegeko?
INGINGO Y'IBANZE
Ese wagirira icyizere idini ryataye umuco?
Abayobozi b’amadini benshi ntibatanga urugero rwiza ku birebana no gukurikiza amahame mbwirizamuco. Ese Imana ishishikazwa n’uko abantu bagendera ku mahame mbwirizamuco?
INGINGO Y'IBANZE
Ese hari idini wagirira icyizere?
Niba hari idini ryigeze kuguhemukira, biragoye kugira idini ugirira icyizere. Kwiga Bibiliya byagufasha bite?
KEYS TO FAMILY HAPPINESS
Uko wagira urugo rwiza mu gihe wongeye gushaka
Iyo wongeye gushaka ushobora guhura n’ibibazo utari warigeze uhura na byo ushaka bwa mbere. Mwakora iki ngo mugire urugo rwiza?
DRAW CLOSE TO GOD
Yuzuza ‘imitima yacu umunezero’
Buri munsi Imana igirira abantu neza, ndetse na ba bandi b’indashima kurusha abandi.
BIBILIYA IHINDURA IMIBEREHO Y’ABANTU
“Sincyumva ko ngomba guhindura isi”
Ni mu buhe buryo kwiga Bibiliya byafashije umuntu waharaniraga ko ibintu bihinduka, kubona icyatuma abantu babona ibyishimo nyakuri?
A CONVERSATION WITH A NEIGHBOR
Ese koko Imana izi imibabaro duhura na yo?
Iyo abantu babonye imibabaro bahura na yo bibaza niba Imana ibaho. Ijambo ry’Imana ritanga igisubizo.
Ibibazo bishingiye kuri Bibiliya
Nta cyo abantu batakoze ngo badasaza, ariko nta n’umwe wigeze abaho iteka. Kubera iki?
Ibindi wasomera kuri interineti
Kuki Abahamya ba Yehova babwiriza abantu basanzwe bafite idini?
Ni iki gituma tubwiriza abantu bafite amadini yabo?


text:
Yanga ndamukunda, kandi ntekerezako ibyo avuga atarugusebanya ahubwo ari ukuryoshya ibyo asobanura. gitifu yarakoze kwisubiraho
Yanga ndamukunda, kandi ntekerezako ibyo avuga atarugusebanya ahubwo ari ukuryoshya ibyo asobanura. gitifu yarakoze kwisubiraho
Ahubwo rata yanga nanjye ujye umvuga nanjye nzamenyekane
Yanga ntawutamukunda kuko adusobanurira indimi tutabasha kumva
Mbegumuyobozi usekeje! araburagusha icyatezimbere abaturage ayobora ahubwagatumwanya kumuganga wa stress nka yanga dukundatwese?uriya nawe ni umusazamubandi kandi na gitifu aramweranubwo abihisha,sigaho utiteranya natwe ahubwo uzahembe yanga yabubakiyizina ntiwakagizipfunwe ryibivugwa ahubwobyakaguteye ishyaka ryo gukora cyane
yangawe umva wowe urumunu wumusaza ahubwo naguhembn cyane urumva agaceke urakamamaza cyane ubosewe kugirango avuge utyo arabiterwaniki koko wowe uzwi nahanuhose!! Nabanu batakuzi kuko usetsa bebenshi ahubwo komereza aho musaza tukurinyima abaturagebose mwebwe mwiyumge nakindi niyo nama nabagira.
yanga ndamukunda cyane Gitifu WE narekereraho kubeshya ntimba yanga avuga inyakariro ni buryo bwo gushaka amarongo none c ko avuga, boresi cg pipi abobantu ntibiyumvaga kuki bativumbura
yanga ndamukunda cyane Gitifu WE narekereraho kubeshya ntimba yanga avuga inyakariro ni buryo bwo gushaka amarongo none c ko avuga, boresi cg pipi abobantu ntibiyumvaga kuki bativumbura
ngewe mbona yaratumye hamenyekana kuko benshi bahereyeko bagira amatsiko yokuhamenya benshi ntitwari tuzi kuwomurenge ubaho pe!!!!!!!!!!!!!!!!!!
ngewe mbona yaratumye hamenyekana kuko benshi bahereyeko bagira amatsiko yokuhamenya benshi ntitwari tuzi kuwomurenge ubaho pe!!!!!!!!!!!!!!!!!!
Wallah Yanga Arazira Ubusa Blangue Ze Nizo Zituma Filmeze Ziryoha Turamwemera
eh gusomeza amata voka byo si ikibazo ahubwo biterwa nigihari
uwo muyobozi nashake icyateza nyakariro imbere naho ubundi arasigazwa inyuma na brague za yanga
Yanga ararengana rwose ahubwo gitifu yarahubutse rwose


text:
Rwanda | Ngororero: Umurenge wa Gatumba wabonye inyubako nshya
Kimwe mu bikorwa by’ihutirwa ubuyobozi bw’akarere ka Ngororero gahorana mu mihigo yako ni ukubaka no gusana amazu atangirwamo za serivisi, yaba ayo ubuyobozi bukoreramo, atangirwa mo serivisi z’ubuzima n’ibindi. Mu birori byo ku munsi w’umurimo mu kwezi kwa Gicurasi uyu mwaka wa 2012, umuyobozi w’umurimo n’abakozi mu karere ka Ngororero akaba yari yongeye gusaba ubuyobozi bw’akarere ko abakozi bako bahabwa aho gukorera n’ibikoresho bibafasha gukora neza akazi kabo.
Hamwe mu hagaragaraga ikibazo cyo kutagira aho gukorera hameze neza ni ku cyicaro cy’akarere ndetse no mu mirenge imwe n’imwe igize aka karere harimo n’umurenge wa Gatumba ubu wamaze gutangira gukorera mu nyubako nshya bavuye muzari zishaje cyane kandi zitajyanye n’igihe.
“Ibyo twiyemeje tubigerahoâ€. Iyi ni interuro yavuzwe ikindi gihe n’umuyobozi w’akarere ka Ngororero bwana Gedeon Ruboneza, ubwo yari mu nama n’abafatanyabikorwa b’akarere abasaba kugeza ku karere hakiri kare ibikorwa bateganya mu mwaka wa 2012-2013, kugira ngo akarere kabishyire mu mihigo kandi anibutsa ko icyo biyemeje cyose bakigeraho ku bufatanye bwa bose.
Ruboneza avuga ko ibi byose babigeraho kubera imikoranire myiza hagati y’akarere, abaterankunga n’abafatanyabikorwa batandukanye, kandi intego ikaba ari uko bizakomeza no muzindi nzego zose. Umunyamabanga nshingwabikorwa w’umurenge wa Gatumba Niyonsaba Ernest, akaba yaradutangarije ko nyuma yo kubona iyo nyubako bakorera mu bwisanzure, bakabika neza inyandiko kandi babona aho kwakirira abaturage n’abagana umurenge hameze neza.
Kuri we, hamwe n’ikipe bakorana muri uwo murenge, ngo biteguye gukora neza bakagaragaza ko gukorera heza bifite icyo bimaze ku murimo wa buri wese. Umurenge wa gatumba ukaba wubatse ahahoze ari kuri komini Kibirira mu cyahoze ari perefegitura ya Gisenyi, ndetse ukaba warakoreraga mu mazu amaze imyaka isaga 50 yubatswe.


text:
Kuri uyu wa Kabiri tariki ya 14 Gashyantare 2017, ni umunsi wahariwe abakundana ‘Valentine’s Day’.
Bamwe mu bahanzi bagize icyo bavuga kuri uyu munsi wa Saint Valentin
Humble Jizzo umwe mu basore bagize itsinda rya Urban Boys yabwiye Izubarirashe.rw ko uyu munsi awufata nk’ukomeye kuko wizihizwa n’Isi yose, ariko ngo kuri we ibikorwa kuri uyu munsi abihoramo kuko yishimira umugore we, ati “njyewe n’umukunzi wanjye duhora muri uyu munsi kuko ibyo abandi bawukoraho tubikora buri gihe.”
Akomeza agira ati “Gusa nk’abandi bose kuri uyu munsi wahariwe abakundana dufata umwanya tukajya ahantu hadasanzwe tukishima.”
Humble Jizzo afite umukunzi ukomoka muri Leta Zunze Ubumwe za Amerika witwa Army banaba nk’umugore n’umugabo.
Jay Polly we ngo azi ko ari umunsi abantu berekaniraho ko bakundana ati “nanjye mfite umuntu nkunda kandi cyane , uyu munsi ngomba gusangira nawe ibyiza.”
Abajijwe impano yamugeneye yagize ati “Buriya iby’abantu bakundana ni ibanga.”
Eric Mucyo we ngo uyu munsi usobanura ngo “Valentine’s Day” bivuga ngo urukundo ni rwogere.”
Amateka ya Saint Valentin
Umunsi wa Saint Valentin wakomotse ku mupadiri w’Umuromani witwa Valentin wabayeho ku gihe cy’umwami w’abami Claudius II ahagana mu myaka 269 na 273 mbere y’ivuka rya Yezu kirisitu. Muri icyo gihe, tariki ya 14 Gashyantare habaga umunsi mukuru wo kwihiza umunsi w’umwamikazi Juno wafatwaga nk’imana y’abagore.
Kuri uwo munsi, abasore bandikaga amazina y’abakobwa bari mu kigero kimwe bakayashyira mu kintu, umusore yazamura izina ry’umukobwa guhera ubwo akamuherekeza bakajya kwizihiriza uwo munsi hamwe.
Ngo ibyo byatumaga abakobwa bahura n’abasore kuko mbere byabaga bibujije, ubushuti bwabo bugakomera bukava no kubana ubuziraherezo.
Ku ngoma ya Claudius igihugu cye cyaje kugarizwa n’intambara zikomeye, agira ikibazo cy’abasirikare bagomba kurwanira igihugu kubera ko abagabo bakiri bato bangaga gusiga abagore babo ngo bajye ku rugamba.
Umwami Claudius yafashe icyemezo cyo guhagarika gushaka, ariko Saint Valentin ntiyabyakira neza. Afatanyije na Saint Marius batangira gusezeranya abantu bashaka kubana mu ibanga. Amakuru yageze ku mwami Claudius ararakara ategeka ko Padiri Valentin afatwa agafungwa.
Padiri Valentin yarafunzwe, akatirwa urwo gupfa akubiswe amahiri akanacibwa umutwe. Ngo igihe yarategereje iherezo rye, abantu bazanaga indabyo n’ubutumwa bwo kumukomeza bakazinyuza mu idirishya.
Uyu munsi uvugwaho byinshi. Hari n’abavuga ko ubwo Valentin yari afunzwe, umukobwa w’umucungagereza yakomeje kumuba hafi, amusura kugeza igihe cyo kunyongwa. Uwo mukobwa yari afite ubumuga bwo kutabona, ariko ibitangaza byabaye mu gihe yasengeraga Valentin yongeye kureba.
Ubwo haburaga umunsi umwe ngo Valentin anyongwe, bivugwa ko yanditse ku ruparuro amagambo agira ati: “ Love from your Valentine” ni ukuvuga “urukundo rwa Valentin wawe” amushimira urukundo n’ubudahemuka yamugaragarije.
Kuki St Valentin iba muri Gashyantare (Février/February)?
Kera umunsi wo hagati mu kwezi kwa Gashyantare ufatwa nk’ikimenyetso cy’urukundo n’uburumbuke kuva mu bihe bya kera (Antiquité). Mu Bagereki, kwari ukwezi bibukagamo ubukwe bw’imana zabo zikomeye nka Zeus na Héra. Mu Baromani, tariki 15 Gashyantare wabaga ari umunsi bizihizagaho Lupercales, aho baturaga ibitambo Lupercus, imana y’uburumbuke (fertilité).
None se Saint Valentin ni nde?
Muri Kiliziya Gatolika, habayeho ba Valentin 3 batandukanye bagiye bagirwa abatagatifu (saints) kubera ukwemera kwabo kutajegajega kwatumye bicwa nk’abahowe Imana (martyrs) n’ingoma z’igitugu zayoboraga Roma icyo gihe, hari mu kinyejana cya 3.
Valentin wa Roma: Uyu yari padiri, yishwe mu kinyejana cya gatatu azira ukwemera kwe, ashyingurwa i Roma hafi y’inzira yitwa Via Flaminia;
Valentin wa Terni: We yari umwepiskopi (bishop), nawe akaba yarishwe, ashyingurwa aho uwa mbere yashyinguwe;
Valentin w’umumaritiri wo mu majyaruguru ya Afurika, amateka ye akaba atazwi neza.
Muri aba ba Valentin 3 rero, uwitirirwa uriya munsi ni Valentin w’i Roma, bivugwa ko ku ngoma y’umwami w’abami Claude w’umugome (Claude Le Cruel), Roma yari mu ntambara abaturage batakundaga, maze afata icyemezo ko nta musirikari uzongera gushaka. Hagati aho, Valentin we yakomeje gusezeranya rwihishwa abakundanaga, harimo n’abasore b’abasirikare.
Byaje kumenyekana ibukuru n’uko arafungwa, ku munsi wo kunyongwa we rero (hari tariki 14 Gashyantare) yoherereza umukobwa wari ufite se wacungaga iyo gereza agapapuro kanditseho ngo “biturutse kuri Valentin wawe” Uwo mukobwa ngo Valentin yamwibonagamo… Ng’uko uko Valentin yagizwe umurinzi w’abakundana (le patron des amoureux).


text:
Musanze:  50 bitandukanyije na FDLR bibukijwe ko Umunyarwanda nta gaciro yagira hari abakiri mu mashyamba
Umuyobozi wa Komisiyo y’Igihugu ishinzwe gusubiza mu buzima busanzwe abahoze ku rugamba (RDRC), Jean Sayinzoga, yabwiye abantu 48 bitandukanyije na FDLR ko Umunyarwanda atagira agaciro mu gihe abandi Banyarwanda bitesheje agaciro babayeho nabi mu buhungiro.
Mu muhango  wo gusoza amahurwa bari barimo  mu Kigo cy’Amahugurwa cya Mutobo mu Karere ka Musanze wabaye kuri uyu wa Kane tariki 17/09/2014 ukitabirwa n’abahagarariye imiryango mpuzamahanga, za Ambasade ndetse na MONUSCO, Sayinzoga yavuze ko abakiri mu mashyamba ya Kongo bazwi nk’abicanyi, abasambanyi, abarozi  n’ibindi, uko bababona ni ko banabona n’abandi Banyarwanda.
Agira ati: “Twebwe nk’Abanyarwanda turavuga ngo dufite ishema ryo kuba Abanyarwanda ko igihugu cyacu gifite agaciro ariko mu gihe wowe umeze neza wambaye utya, uwo muvandimwe yambaye ubucocero ari mu bucakara yaba muri Kongo, Uganda… nta gaciro ufite.â€
Nk’uko u Rwanda ruharanira ko Umunyarwanda wese agira agaciro, ngo kwisubiza agaciro kuri abo Banyarwanda bari ishyanga  ni ugutahuka mu gihugu cyabo bagafatanya n’abandi kucyubaka  kuko mu gihugu cyabo ni ho bazabona  amahirwe yose ndetse bakanabaho neza.
Abanyarwanda bakiri mu mashyamba by’umwihariko ya Kongo ngo bafashwe bugwate n’abanyapolitiki  n’abayobozi ba FDLR bakoresheje  ikinyoma cy’uko utahutse wese yicwa, ngo abo bajya bumva kuri radiyo  babahamagarira gutahuka baba barapfuye.
Maniraguha Francoise umwe mu basezerewe abisobanura muri aya magambo: “Twajyaga  twumva  bahamagara abantu ngo batahe ariko bakatubwira ko ari abantu bwite ahubwo baba barabafashe bakabica maze amajwi yabo akaba ari yo bakoresha kuri radiyo bigeza aho tujya duperereza dusanga baratubeshya… dufata icyemezo cyo gutaha.â€
Capt. Karega Louis de Gonzague wari umaze imyaka 20 mu mashyamba ya Kongo na we witandukanyije na FDLR-FOCA,   yemeza ko ibyo babwiwe atari ukuri habe na gato. Yunzemo ati: “Ibyo batubwirwaga birahabanye ntaho bihuriye n’ibiriho, ugera mu gihugu bakakwakira neza, bakwakwetegara (integrer) muri sosiyete. Nta mpamvu y’uko bakomeza kwiruka mu mashyamba.â€
Aba basezerewe 48 bari bamaze amezi atatu mu Kigo cya Mutobo bigishwaga amasomo atandukanye harimo  ayo gusoma no kwandika ndetse n’andi ajyanye no kwihangira imirimo ngo bazabashe kugira icyo bimarira bageze mu buzima bwo hanze.
Ubwo bashyikirizwa inyemezabumenyi (certificates), bibukijwe kandi  ko babonye urufunguzo rw’ubuzima rugomba kubafasha kwiteza imbere bahereye mu mpamba y’amafaranga  bahabwa ngo batangirireho.
Nyuma y’iki cyiciro cya 51 cyasezerewe uyu munsi habarurwa abantu basaga ibihumbi 10 bari mu mitwe itandukanye yo mu Burasizuba bwa Kongo yarwanyaga Leta y’u Rwanda.


text:
Ubutwari buraharanirwa ntibuvukanwa –Claudine uwineza
Mu kiganiro ku Ntwari z’u Rwanda, ubuyobozi bw’Akarere ka Kamonyi kagiranye n’abatuye imirengeya Nyamiyaga na Nyarubaka, cyabereye mu mu Murenge wa Nyamiyaga, Umuyobozi wungirije ushinzwe ubukungu n’iterambere mu Karere ka Kamonyi, yatangarije abari aho ko ubutwari bwigwa bukanaharanirwa.
Yagize ati “Nta muntu n’umwe uvuka ari intwari ahubwo ubutwari burigwa†Uwineza akomeza ahamagarira buri wese guharanira kuba intwari. Yasabye abagore kutaba ibigwari mu guharanira iterambere n’ibikorwa byiza kuko iyo umugore ari muzima urugo rwe rutera imbere.
Yabahaye urugero rw’Intwari y’Imena “Madamu Uwiringiyimana Agatha† wagaragaje gushyira mu gaciro kugeza ubwo yishwe azira ibitekerezo bye. Ati “yazize ko yanze amacakubiri†Yakomeje asaba abana b’abanyeshuri bari aho guharanira kuba intwari kuko aribyo bizabafasha mu mibereho yabo iri imbere.
Naho uhagarariye ingabo mu mirenge ya Mugina na Nyamiyaga Lt Rwamanzi Rutijanwa, yaganiriye abaturage ku ndangagaciro z’intwari, harimo guhorana ubushishozi, kurwanya ikibi icyaricyo cyose, kugira ukuri, kubaha no kwiyubaha, kwanga umugayo, kwihangana, kudahemuka n’ibindi.
Nawe yabaganirije ku rugero rw’Intwari y’Imanzi Generali Majoro Gisa Fred Rwigema wabaye urugero mu kwitangira no gukunda igihugu ubwo yatangizaga urugamba rwo kubohora u Rwanda ngo abanyarwanda bari baraheze ishyanga batahuke.
Fred Rwigema yaranzwe n’ubupfura n’ubuhanga, kuba umunyakuri, areba kure, azi kwihangana, yubaha bose, ategekesha urugero.


text:
KWIYAMBURA UMUGABO - AL KHUL'U
Al khul'u : Ni ugutandukana kuba hagati y'umugabo n'umugore,bitewe n'uko umugore ariwe wanze umugabo we. ibyo bishyirwa mu ngiro bikaba impamo, nyuma yuko umugore atanga ingurane yubwo butane ihabwa umugabo, kuko ariwe uba wanze umugabo.
IMPAMVU ITUMA IRI TEGEKO RIBAHO
Iyo urukundo rubuze hagati y'abashakanye,rugasimburwa n'urwango n'uburakari cyangwa se kutishima,ibibazo bikaza hagatangira kuragarara inenge hagati y'abashakanye cyangwa zikagaragara ku umwe muri bo,iyo bigenze bityo. Allah yagennie ukuntu aba bantu bigobotora muri iki kibazo. iyo ikibazzo gifitwe n'umugabo ku mugore we Allah yamushyiriyeho ubutane(Twalaqa) nk'inzira yo gukemura ibibazo. Na none iyo ikibazo gifitwe n'umugore ku myitwarire y'umugabo idahwitse,uwo mugore nawe Allah yamwemereye ko ashobora kwiyambura umugabo,mu gihe yaba ashoboye kumusubiza inkwano yamutanzeho cyangwa akagira ikindi amuha gishobora kuba ari gito cyangwa kinini ku nkwano yari yamutanzeho. Ibyo ni ukugira ngo bashobore gutandukana.
-
Allah aravuga ati:
( Ubutane bukorwa mu buryo bubiri,niba umugabo yiyemeje kugumana n'umugore we ajye abikora ku ineza,cyangwa niba yiyemeje kumureka na none ajye abikora neza, kandi ntabwo byemewe ko mwe abagabo mugira icyo mwambura abagore banyu mubyo mwari mwarabahaye (inkwano), keretse gusa abashakanye bombi bafite impugenge zo kutubahiriza amategeko ya Allah,ariko nimuramuka mugize izo mpugenge, ntacyo byaba bitwaye,umugore aramutse atanze ingurane yubutane...).
Qur'an 2:229.
-
Ibn Abasi (Allah amwishimire) yavuze ko umugore wa Thabit bin Kaysi yaraje abwira Intumwa Muhamad( Allah amuhe amahoro n'imigisha) ati: “Yewe Ntumwa ya Allah, Thabit bin Kaysi ntabwo munenga mu mico ye cyangwa mu idini ariko ntabwo nkimukunze,kandi sinifuza kuba nakora igikorwa cy'ubuhakanyi kandi ndi umusilamu,Intumwa ya Allah iravuga iti:(Ese washobora kumusubiza umurima we yagukoye? uwo mugore aravuga ati yego yewe Ntumwa ya Allah,maze Intumwa ya Allah(Allah ayihe amahoro n'imigisha) ibwira Thabit bin Kaysi iti: “emera agusubize umurima maze mutandukane). Iyi mvugo iboneka mu gitabo cya Bukhari n'icya Muslim
IMPAMVU ZITUMA UMUGORE YIYAMBURA UMUGABO(KHUL'U) KANDI BIKEMERWA
-
Biremewe ko umugore yiyambura umugabo we iyo umugore yanze umugabo ku mpamvu z'uko wenda babanye nabi cyangwa imyifatire mibi y'umugabo cyangwa kubera imico ye mibi,cyangwa kuba umugore ashobra gutinya kugwa mu cyaha,kuko atakoze ibyo agomba mugabo we,kandi ni byiza ko umugabo yemera icyifuzo cy'umugore we.
-
Iyo umugore yanze umugabo we bitewe nuko umugabo atubahiriza amabwiriza y'idini, urugero wenda kuba umugabo adakora iswala,cyangwa kutiyubaha,iyo umugore abona umugabo adashobora kugaruka kuri gahunda,biba ngombwa ko umugore yihutira gusaba gutandukana n'uwo mugabo. na none niba umugabo asanzwe akora ibyaha bimwe na bimwe ariko ntabitegeke umugore kubikora,ntabwo ari itegeko ku mugore gusaba ubutane,kuko Imvugo y'Intumwa Muhammad ( Allah amuhe amahoro n'imigisha) ivuga ko: “Umugore wese uzasaba umugabo we ubutane nta mpamvu isobanutse yemewe n'idini,kirazira kuri uwo mugore kumva impumuro y'ijuru”. Kirazira ku mugabo kwiyenza ku mugore we kugirango amusubize inkwano keraka gusa umugore akoze ibyaha bigaragara nk'ubusambanyi, kuroga,kwica n'ibindi icyo gihe ntabwo cyaba kizira.
Allah yaravuze ati:
“Yemwe abemeye ntabwo mwemerewe kuzungura abagore ngo mubane nabo ku gahato kandi muramenye ntimukabiyenzeho ngo mushakishe impamvu zituma mubambura bimwe mu byo mwabatanzeho(inkwano) keretse gusa nibakora ibyaha bikomeye bigaragara (ubusambanyi,shirki,kuroga) kandi muzajye mubabanira neza,nimuramuka munabanze mujye mwibuka ko hari igihe mushobora kwanga ikintu kandi aricyo Allah yabateganyirijemo imigisha myinshi).
Qur'an 4:19.
Al Khul'u(kwiyambura umugabo) ni iseswa ry'amasezerano yo kubana riba impamo uko byagenda kose,byaba ari mu magambo n'imvugo zigaragaza kwiyambura,gusesa amasezerano yo kubana,kwigura ndetse niyo byakwitwa gutana. Nyuma yahoo ntabwo abatandukanye muri ubu buryo bongera gushakana,keretse umugabo yongeye kumurambagiza agatanga ninkwano zindi.ariko ntibibe bibaye inshuro ya gatatu. Al Khul'u(kwiyambura umugabo) biremewe igihe cyose umugore abishakiye ari mu mihango cyangwa atayirimu,umugore wiyambuye umugabo asabwa gukora edda yo kujya mu mihango inshuro imwe gusa,biremewe na none ko umugabo watandukanye n'umugore we muri ubu buryo ko mu gihe yakwifuza kongera kubana n'umugore batandukanye, kandi akamutangaho inkwano bundi bushya ndetse bagakorana n'isezerano rishya(Nikah). Umutungo uwariwo wose ukwiye kuba inkwano biremewe ko umugore yagitangaho ingurane y'ubutane.umugore aramutse abwiye umugabo we nyemerera nkwiyambure kumafaranga igihumbi umugabo iyo abikoze biba bibaye ukuri kwe guhabwa ayo mafaranga igihumbi,ntabwo byemewe ko yasaba arenze ayo yamukoye .
Umusozo


text:
IMIBONANO MPUZABITSINA NIKI?
KUBAHA IMIBONANO MPUZA BITSINA MURI WOWE NO MU BANDI
ESE URUKUNDO NI IKI?
Imibonano mpuzabitsina n’ibyiyunviro byayo ni bimwe mubigize ikiremwa muntu. Iyo bitabaho ku babyeyi bacu ntituba twaravutse. Bitabayeho kandi ntibyatuma dukomeza kororoka, ikinyejana kugere ku cyindi. Ibyiyunviro ndangabitsina ni indwara ikomeye cyane kandi igendana n’inshingano zihambaye.Ariko imibonano mpuza bitsina n’ibyiyunviro byayo mw' isi ya none benshi ntitubyunva neza, tubikoresha aho bitajyenewe ndetse bikaduteza bimwe mubibazo bikomeye muri societe. Ibi bibazo harimo uburaya, inda zitateguwe, divorce indwara n’abantu b’imitima ikomeretse.
- KUBAHA IMIBONANO MPUZA BITSINA MURI WOWE NO MU BANDI
- Buri wese muri iyisi yunva ashaka kunva akunzwe. Ni bimwe mu byibanze buri wese akenera. Ariko rimwe na rimwe urubyiruko rukora amakosa yo kwitiranya ubushake bwo gukora imibonano mpuza bitsina n’urukundo.
- ESE URUKUNDO NI IKI?
- GUSHYIGIKIRANA: ese uwo mukundana ajya agutere akanyabugabo?
- Ese ajya aza kugushyigikira mu bikorwa bimwe nabimwe nubwo we yaba adakunda icyokintu?
- Urukundo ruvuze gushyigikirana no guterana akanyabugabo mubyo abo dukundana bakora kabone nubwo twe twaba tutabikunda. Urukundo kandi bivuze gushyigikira ibyemezo bya bagenzi bacu harimo nicyo gukora imibonano mpuza bitsina nyuma yo gushyingirwa.
- URUKUNDO NYARWO NTIRWIKUNDA
- NTIRUCA IMANZA
- URUKUNDO NTABWO ARI
- Guhozaho ijosho: urukundo nkuru ntirutuma umuntu aba uwo ariwe, buri gihe uwo muri kumwe aba ahamagara akubwiri ibyo ukora, uko ubikora ndetse nigihe ubikorera. Murukundo muba mugomba kungana, mugafatira imyanzuro hamwe.
- Amategeko: urukundo rujyendera ku mategeko uba ugomba kugira ibyo ukora cyangwa ukagira uwo uba kugirango bigende neza narwo ni amafuti.
- RINDA IBYIYUNVIRO BYAWE
- Uretse kwirinda indwara ndetse n’inda zitateguwe,indi mpanvu yo kwifata kugeza ushatse ni ukurinda (imbamutima zawe) ingaruka z’imba mutima zawe.
- Ubushakashatsi bwakozwe na Tom & Judy Lickona ( mugitabo cyabo sex, love and you ) bwagaragaje ko urubyiruko rukoze imibonano mpuza bitsina mbere yo gushaka bahura no kwicuza, kwishinja icyaha, kutiyubaha ndetse na depression.
- Ubundi bushakashatsi bwemeje ko urubyiruko rukora imibonano mpuza bitsina ruba rwifuza ko rwakabaye rwarategereje. Abakobwa 8 mu 10 ndetse n’abahungu 6 mu 10 bagaragaje ko bicuza impanvu bakoze imibonano mpuza bitsina bakiri bato.
- Umwanditsi ndetse n’impuguke ku mibanire y’abantu Dr Ray E.short yabonyeko abantu bakoze imibonano mpuza bitsina mbere yuko bashakana baba bafite ibyago byinshi byo:
- gutandukana mbere yuko bashakana
- kutishima mu mibanire yabo
- kwaka gatanya
- guca inyuma abo bashakanye
- gushaka kubera impanvu idafatika.
- URUKUNDO RUZIMA RURATEGEREZA
- Urubyiruko rwinshi rwafashe icyemezo cyo kuzakora imibonano mpuza bitsina barashatse. Uburyo bumwe bwo kugera kuri iyi ntego ni ugukora iyi ndahiro ndetse ukanasinya. niba utarabikora utegereje iki?
- NIBA HARI IGITEKEREZO, INYUGANIZI, IKIBAZO WIFUZA KUTUGEZAHO BIGEZE MUNSI AHABIGENEWE TURAHITA TUGITAMBUTSA.
1761 Views
Kwamamaza


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
30 Nuko Mose abwira abatware+ b’imiryango y’Abisirayeli ati “uku ni ko Yehova ategetse:
2 umugabo nahigira Yehova umuhigo+ cyangwa akibohesha umuhigo wo kwigomwa+ akagerekaho n’indahiro,+ ntazarenge ku ijambo yavuze.+ Azakore ibihuje n’amagambo yose yasohotse mu kanwa ke.+
3 “Umukobwa w’inkumi ukiri mu rugo rwa se nahigira Yehova umuhigo+ cyangwa akibohesha umuhigo wo kwigomwa,
4 se namwumva ahiga uwo muhigo cyangwa yibohesha umuhigo wo kwigomwa maze akicecekera ntagire icyo amubwira, ibyo yahize byose n’umuhigo wo kwigomwa+ wose yibohesheje, bizahama.
5 Ariko umunsi se amenyeyeho ibyo yahize byose n’umuhigo wo kwigomwa wose yibohesheje, maze akabimubuza, ntibizahama. Yehova azamubabarira, kuko se azaba yabimubujije.+
6 “Icyakora nashaka umugabo atarahigura umuhigo we+ cyangwa atarasohoza isezerano yibohesheje atabitekerejeho,
7 umugabo we nabimenya akicecekera ntagire icyo amubwira ku munsi yabimenyeyeho, ibyo yahize byose n’umuhigo wo kwigomwa wose yibohesheje, bizahama.+
8 Ariko umunsi umugabo we yabimenyeyeho maze akabimubuza,+ azaba asheshe umuhigo we cyangwa isezerano yibohesheje atabitekerejeho, kandi Yehova azamubabarira.+
9 “Umuhigo uwo ari wo wose umupfakazi cyangwa umugore watanye n’umugabo azahiga, uzahama.
10 “Icyakora nahiga umuhigo cyangwa akibohesha umuhigo wo kwigomwa+ ari mu rugo rw’umugabo we kandi akabirahirira,
11 umugabo we nabyumva akicecekera ntamubuze, ibyo yahize byose bizahama, kandi n’umuhigo wo kwigomwa wose yibohesheje uzahama.
12 Ariko umunsi umugabo we amenyeyeho umuhigo w’umugore we cyangwa umuhigo yahize wo kwigomwa maze akabimubuza, uwo muhigo n’ibyo yahigiye kwigomwa bizaba bisheshwe.+ Yehova azababarira uwo mugore, kuko umugabo we azaba yabimubujije.+
13 Umuhigo wose yahize cyangwa umuhigo wose wo kwigomwa yageretseho indahiro,+ umugabo we ni we ushobora kuwemeza cyangwa kuwusesa.
14 Ariko nihashira igihe umugabo yaricecekeye ntagire icyo abwira umugore we, ubwo azaba yemeye ibyo umugore we yahize byose cyangwa ibyo yahigiye kwigomwa byose.+ Uwo mugabo azaba abyemeye, kuko umunsi yabyumviyeho yicecekeye ntagire icyo amubwira.
15 Ariko nabyumva maze hashira igihe runaka akabisesa, ni we uzagibwaho n’igicumuro cy’umugore we.+
16 “Ayo ni yo mabwiriza Yehova yahaye Mose ku byerekeye umugabo n’umugore we,+ n’ayerekeye umugabo n’umukobwa we w’inkumi ukiri mu rugo rwa se.”+
Yohereze
Yohereze
BIBILIYA-UBUHINDUZI BW'ISI NSHYA
Kubara 30
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg